UTeM rangkul dua emas juarai dua kategori Anugerah Hijau Melaka

DURIAN TUNGGAL 9 Januari – Universiti Teknikal Malaysia Melaka (UTeM) mengukir kecemerlangan berganda apabila berjaya menjuarai dua kategori utama dalam Anugerah Hijau Melaka (AHM) 2022, baru-baru ini.

AHM anjuran Perbadanan Teknologi Hijau Melaka (PTHM) merupakan pengiktirafan dan penghargaan kepada agensi, institusi, kerajaan, swasta serta komuniti melaksanakan inisiatif teknologi hijau di negeri ini.

Naib Canselor UTeM, Prof. Ts. Dr. Massila Kamalrudin berkata, kejayaan itu menzahirkan bahawa UTeM terus komited dalam mempraktikkan inisiatif teknologi hijau secara komprehensif dan berterusan.

Jelasnya, pada AHM ini UTeM telah menghantar dua penyertaan dan menjuarai dua daripada empat kategori utama dipertandingkan iaitu Pembudayaan Hijau, Projek Hijau, Inovasi Hijau serta Program Komuniti Hijau.

“Kemenangan UTeM adalah menerusi Pusat Alam Sekitar Pintar (CENSEi) yang memenangi emas bagi kategori Pembudayaan Hijau manakala satu lagi emas dimenangi Fakulti Kejuruteraan Mekanikal (FKM) bagi kategori Inovasi Hijau.

“Kejayaan ini meletakkan UTeM di hadapan dalam kalangan 38 penyertaan yang lain dan membawa pulang wang kemenangan berjumlah RM 5,000 setiap satu kategori selain trofi serta sijil penghargaan,” katanya.

“Justeru kejayaan terbaharu ini telah meneruskan kecemerlangan UTeM sebagai peneraju utama di Melaka, Malaysia malahan Asia Tenggara dalam bidang Kecekapan Tenaga dan Kelestarian Alam Sekitar,” ulasnya lagi.


60 lokasi di Duyong akan dipasang lampu solar

DUYONG 14 Ogos – Enggan membiarkan isu permohonan lampu jalan di kawasan Dewan Undangan Negeri (DUN) Duyong terus berlarutan, pemasangan lampu solar diambil sebagai alternatif penyelesaian.

Ahli Dewan Undangan Negeri (Adun) Duyong, Mohd Noor Helmy Abdul Halem berkata, pihaknya menerima banyak permohonan pemasangan lampu jalan bagi tujuan keselamatan penduduk, namun pada tahun ini tiada lagi peruntukan bagi menjalankan kerja terbabit.

Selain itu katanya, antara faktor yang menyukarkan pihaknya untuk mengambil tindakan susulan juga adalah permohonan dibuat hanya berbentuk aduan lisan tanpa ada sebarang dokumen sebagai bukti keperluan.

“Pilihan yang ada adalah pemasangan lampu solar, untuk itu saya mengeluarkan belanja membeli 60 lampu solar dan tiang besi untuk permulaan ini,” katanya.

Menurutnya, Jawatankuasa Pembangunan dan Penyelarasan Dewan Undangan Negeri (Japerun) Duyong akan membuat semakan sebelum membuat pemasangan lampu berkenaan di kawasan yang dilihat perlu.


Program Imunisasi COVID-19 Kebangsaan dipercepatkan

SEPANG: Bekalan vaksin Pfizer-BioNTech yang tiba hari ini akan
dihantar ke 16 lokasi pusat simpanan vaksin seluruh negara,
kata Menteri Sains, Teknologi dan Inovasi Khairy Jamaluddin.

Beliau berkata, berikutan penerimaan bekalan itu hari ini,
kerajaan memutuskan mempercepatkan Program Imunisasi COVID-19
Kebangsaan di seluruh negara dengan Perdana Menteri Tan Sri
Muhyiddin Yassin menjadi individu pertama menerima suntikan
vaksin pada Rabu ini.

Sementara itu, katanya, pusat simpanan vaksin membabitkan enam
lokasi di Selangor; Johor (empat); Kuala Lumpur (tiga); Pulau
Pinang (dua) dan Putrajaya (satu).


DUN Telok Mas: ‘Baru lapor, tangga sekolah sudah dibaik pulih’

TELOK MAS 3 Ogos – Tangga kegunaan kira-kira 1,000 pelajar Sekolah Menengah Kebangsaan (SMK) Telok Mas yang sebelum ini berlubang dan mengundang bahaya segera dibaik pulih Majlis Bandaraya Melaka Bersejarah (MBMB).

Ia selepas aduan mengenai bahaya tangga berkenaan disalurkan orang awam secara terus kepada Ahli Dewan Undangan Negeri (Adun) Telok Mas Datuk Abdul Razak Abdul Rahman.

Abdul Razak yang menerima laporan tersebut segera mengajukan permasalahan itu kepada Ahli Majlis MBMB untuk tindakan segera dan masalah itu berjaya diselesaikan dalam tempoh dua hari sahaja.

Menurut Ahli Majlis MBMB Zamani Md Isa, faktor cuaca selain tangga yang sudah usang menyebabkan keadaannya semakin teruk dan membahayakan pelajar.

“Tangga ini digunakan untuk menghantar dan menjemput pelajar oleh ibu bapa bagi mengelakkan kesesakan berlaku ketika waktu puncak di dalam sekolah yang mana tangga ini dapat memberi manfaat kepada 1,000 pelajar.

“Dengan peruntukkan RM 1,700 tangga ini siap dan pelajar dapat menggunakan tangga ini dengan selesa dan selamat,” katanya ketika dihubungi Melaka Hari Ini.

Sementara itu, Noorhayati Zainal yang membuat aduan mengenai bahaya tangga yang digunakan itu mengucapkan terima kasih di atas tindakan pantas wakil rakyat kawasan.

“Minggu lepas ada melaporkan kepada Adun Telok Mas, sebab tangga untuk kegunaan pelajar-pelajar SMK Telok Mas terlalu uzur, tidak sangka pula tidak sampai seminggu sudah siap baik pulih.


Siar azan Maghrib awal: Penyampai stesen radio mohon maaf

TAWAU, 4 April – Seorang penyampai stesen radio tempatan di sini tampil memohon maaf berikutan kesilapannya menyiarkan azan maghrib empat minit lebih awal di daerah ini.

Mohd Safwan Junit menerusi akaun Facebooknya Mohd Safwan menjelaskan berlaku kesilapan teknikal dengan penyiaran dua kali azan maghrib iaitu pada 6.16 petang dan 6.20 petang.

“Saya, penyampai yang bertugas petang ini (semalam) dalam Syoknya Hujung Minggu telah melakukan kesilapan teknikal yang mana azan maghrib disiarkan dua kali, iaitu sekitar 6.16 petang dan yang kedua 6.20 petang.

“Azan yang sepatutnya disiarkan pada 6.20 telah dikumandangkan lebih awal dari waktunya, menyebabkan ramai daripada warga Tawau secara tidak sengaja telah berbuka puasa awal dari waktu,” katanya.

Sementara itu Menteri Tugas-Tugas Khas Sabah Datuk Dr Mohd Arifin Mohd Arif ketika dihubungi Bernama berkata perkara itu perlu dirujuk Mufti Sabah Datuk Bungsu Jaafar untuk maklumat dan tindakan lanjut, namun Bungsu sehingga berita ini ditulis masih tidak memberikan sebarang jawapan.


Festival kraf bantu usahawan jana pendapatan

PENGKALAN BATU 8 Mac – Lebih 30,000 pengunjung dijangka akan menghadiri Festival Kraf Kebangsaan 2023 (FKK2023) peringkat negeri Melaka yang berlangsung selama tujuh hari.

Pengarah Perbadanan Kemajuan Kraf Malaysia Cawangan Melaka Nur Ithnani Ilyana Alias berkata, festival bersempena Hari Kraf Kebangsaan (HKK) Ke-20 itu berlangsung dari 7 hingga 13 Mac.

“Sepanjang seminggu berlangsung FKK2023 ini, kita sasarkan nilai jualan daripada 17 gerai mengambil bahagian adalah sebanyak RM200,000,” katanya ketika ditemui tapak FKK2023 di Aeon Bandaraya, di sini, semalam.

Katanya selain produk dari Melaka seperti Batik Melaka, terdapat juga jualan barangan dari luar seperti Pulau Pinang, Terengganu dan Negeri Sembilan.


Teksi air tawar tambang serendah RM1

BANDARAYA MELAKA 17 Mei – Perkhidmatan teksi air yang sebelum ini dikenali bot loncat-loncat di Sungai Melaka menawarkan pemotongan harga 30 peratus kepada pengunjung.

Ketua Pegawai Eksekutif Perbadanan Pembangunan Sungai dan Pantai, Datuk Tpr. Murad Husin berkata, menerusi perkhidmatan itu, pengunjung boleh mengakses ke mana-mana lokasi dengan 14 jeti yang terdapat di sepanjang Sungai Melaka fasa satu.

Katanya, harga yang ditawarkan berpatutan serendah RM1 dan pengunjung boleh meletakkan kenderaan di kawasan tempat parkir disediakan untuk menaiki teksi air ke destinasi pilihan masing-masing.

“Tambang rendah ini mampu mengurangkan kesesakan di Bandar Melaka dengan harga berpatutan seperti tambang dari Melaka River Cruise ke arah muara dengan harga serendah RM8 dikenakan,” katanya.

Beliau berkata demikian pada sidang media selepas Majlis Perasmian Bangunan Baharu PPSPM di Pengkalan Rama dirasmikan Ketua Menteri, Datuk Seri Ab Rauf Yusoh, di sini malam tadi.

Hadir sama, Setiausaha Kerajaan Negeri Datuk Wira Zaidi Johari; Exco Pelancongan, Warisan, Seni dan Budaya, Datuk Abdul Razak Abdul Rahman; Exco Sains, Teknologi, Inovasi dan Komunikasi Digital, Fairul Nizam Roslan; Exco Pembangunan Usahawan, Koperasi dan Hal Ehwal Pengguna, Allex Seah Shoo Chin; Timbalan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana, Zulkiflee Mohd Zin dan Timbalan Exco Perancangan Ekonomi, Kewangan, Hal Ehwal Tanah, Agensi Bukan Kerajaan, Pelaburan, Perindustrian dan Pembangunan TVET, Datuk Khaidirah Abu Zahar.

Dalam pada itu katanya, perkhidmatan itu berketepatan dengan hasrat Kerajaan Negeri yang bakal melaksanakan zon bebas kenderaan di kawasan sekitar Banda Hilir pada bulan hadapan


(Kemas kini) PM Muhyiddin berlepas ke Arab Saudi untuk lawatan rasmi

KUALA LUMPUR 6 Mac. – Perdana Menteri Tan Sri Muhyiddin Yassin hari ini berlepas ke Arab Saudi untuk lawatan rasmi sulung beliau ke Asia Barat.

Muhyiddin, dalam hantaran di laman Facebook rasmi beliau berkata lawatan itu adalah bagi memenuhi jemputan Raja Arab Saudi Raja Salman Abdulaziz Al-Saud, yang juga penjaga dua masjid suci.

“Insya-Allah, saya akan menunaikan umrah di tanah suci Makkah dan melakukan ziarah di Madinah terlebih dahulu sebelum memulakan program rasmi di Istana Al-Yamamah di Riyadh, pada 9 Mac ini.

“Selain menghadap Raja Salman, saya dijadual mengadakan pertemuan dengan Putera Mahkota Mohammed Salman Abdulaziz Al-Saud, yang juga Timbalan Perdana Menteri dan Menteri Pertahanan kerajaan Arab Saudi,” katanya.

Beliau berkata lawatannya itu cukup signifikan kerana antara lain akan membincangkan pelbagai usaha untuk memperkukuh hubungan dua hala serta meneroka kerjasama baharu dalam bidang perdagangan, pelaburan dan hal ehwal Islam yang mampu melonjakkan hubungan baik sedia ada ke tahap yang lebih tinggi.

“Dari Arab Saudi, Insya-Allah saya akan terus ke Emiriyah Arab Bersatu (UAE) untuk bertemu Putera Mahkota Abu Dhabi Sheikh Mohamed Zayed Al Nahyan dan Perdana Menteri UAE yang juga Pemerintah Dubai Sheikh Mohammed Rashid Al Maktoum,” katanya.


Bekas pengurus syarikat mengaku tidak bersalah gubah wang haram RM209,000

SEREMBAN 3 Mac. – Seorang bekas pengurus syarikat pemaju perumahan mengaku tidak bersalah di Mahkamah Sesyen di sini hari ini terhadap 16 pertuduhan pengubahan wang haram berjumlah RM209,000.

Lelaki itu dituduh melakukan kesalahan berkenaan di Great Five Development Sdn Bhd, No 56M Tingkat 2, Jalan Era Square 4, Seremban, antara 2 Feb 2016 dan 30 Mac 2016.

Pertuduhan terhadapnya dikemukakan mengikut Seksyen 4(1)(b) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLA) yang membawa hukuman penjara tidak lebih 15 tahun dan denda sehingga RM5 juta, jika sabit kesalahan.

Peguam S.Prakash bagaimanapun memohon anak guamnya diikat jamin RM20,000 bagi semua pertuduhan atas alasan Wong tidak bekerja dan telah membayar jaminan RM460,000 bagi kes sebelum ini.

Hakim Madihah Harullah kemudian membenarkan tertuduh diikat jamin RM100,000 bagi semua pertuduhan dengan seorang penjamin dan pembayaran perlu dilakukan selewat-lewatnya Isnin ini.


Kementerian Pengangkutan mahu jadikan Labuan hab maritim serantau

LABUAN, 20 Mei – Kementerian Pengangkutan (MOT) mendapati Labuan amat berpotensi untuk dijadikan hab maritim serantau berikutan pembangunan industri maritim di kawasan itu.

Menterinya Datuk Seri Wee Ka Siong berkata Labuan yang terletak secara strategik di tengah-tengah Asia Tenggara dan kedalaman semula jadi perairannya boleh dibangunkan menjadi sebuah negeri ekonomi yang rancak.

“Kami mahu menjadikan Labuan sebagai pulau yang mampu merangsang ekonomi terutamanya dalam sektor berkaitan maritim untuk kesejahteraan rakyat di sini dan MOT berpendapat industri maritim boleh menjana aktiviti ekonomi untuk penduduk Labuan,” katanya selepas menyaksikan majlis menandatangani perjanjian dasar induk antara Victoria STS Sdn Bhd dan Fendercare Marine Asia Pacific Pte Ltd berhubung kerjasama pemindahan kargo dari kapal ke kapal.

Beliau berkata perkhidmatan pemindahan kargo dari kapal ke kapal (STS) yang baru diperkenalkan di had pelabuhan Labuan di Teluk Victoria adalah bukti yang menunjukkan potensi pulau itu untuk menjadi hab maritim serantau.

“Apabila kami menerima penilaian penyelidikan (risk) marin (MRA) daripada pengendali STS, Victoria STS Sdn Bhd, kita dapat melihat potensi aktiviti maritim ini bagi menjana aktiviti ekonomi di Labuan.

“Dan setelah diberi taklimat oleh Lembaga Pelabuhan Labuan (LPA) dan mengkaji secara menyeluruh aktiviti STS ini serta kesan ekonominya kepada masyarakat setempat, kami mengeluarkan permit kepada operator untuk menjalankan STS di perairan Labuan, yang agak jauh dari Labuan Liberty Wharf.

“Dengan enam kawasan dermaga yang diluluskan untuk STS, Labuan mempunyai antara kemudahan STS terbesar bersama pelabuhan lain di Semenanjung Malaysia seperti di Pelabuhan Klang, Pelabuhan Johor Tanjung Pelepas dan Pulau Bunting/Yan, Kedah.

“Dan antara potensi kelebihan kemudahan STS di Labuan ialah kawasan itu strategik dan dilindungi daripada cuaca yang tidak menentu dan bencana alam seperti taufan,” kata Wee.

Beliau berkata perkhidmatan STS boleh menjadikan Labuan sebagai hab maritim, dengan rancangan jangka panjang daripada LPA untuk membangunkan lagi pelabuhan itu dalam masa terdekat.

Victoria STS yang berpangkalan di Labuan membuka lembaran baharu dalam pengendalian kargo, menjalankan operasi pemindahan minyak mentah dari kapal ke kapal (STS) buat kali pertama di had pelabuhan Labuan di Teluk Victoria pada 10 Mei.

Syarikat itu yang memiliki kepakaran dalam pengendalian luar pesisir bagi gas cecair dan kargo petroleum pukal, menerima lesen pertamanya pada 31 Julai, 2021 untuk menjalankan operasi STS bagi produk minyak dan gas cecair.


28 maut dalam kemalangan jalan raya pada hari pertama Syawal

KUALA LUMPUR, 4 Mei – Sebanyak 28 kematian direkodkan akibat kemalangan jalan raya pada hari pertama Aidilfitri semalam dengan 19 kes melibatkan penunggang dan pembonceng motosikal.

Timbalan Ketua Polis Negara Datuk Razarudin Husain berkata enam kematian lagi membabitkan pemandu dan penumpang kereta, dua pejalan kaki dan seorang pemandu jip.

“Angka kematian semalam merupakan yang tertinggi direkodkan sejak Op Selamat 18 dilancarkan pada 29 April lepas, berbanding 10 kematian pada 29 April, 18 kematian pada 30 April dan 20 kematian pada 1 Mei,” katanya ketika dihubungi.

Razarudin berkata secara keseluruhan 76 kematian direkodkan sejak operasi itu dilancarkan sehingga semalam, dengan Selangor merekodkan kes kemalangan maut tertinggi dengan 10 kematian, diikuti Pahang (sembilan kematian) dan Kelantan (lapan kematian).

“Sebanyak 29 kematian direkodkan akibat kemalangan maut yang berlaku di jalan Persekutuan, jalan negeri (21), jalan bandaran (9), lebuh raya (7) dan lain-lain jalan (10),” katanya.

Beliau berkata setakat semalam, sebanyak 6,932 kemalangan dicatatkan pada Op Selamat 18 dengan 1,650 kes di Selangor, diikuti Johor (920), Kuala Lumpur (688), Perak (674) dan Pulau Pinang (597).

“Jalan bandaran merekodkan kemalangan tertinggi sebanyak 2,925 kes, jalan Persekutuan (1,401), jalan negeri (1,307), lebuh raya (731) dan lain-lain jalan 568 kes,” katanya.

Sementara itu, beliau berkata sebanyak 211,235 saman dikeluarkan atas pelbagai kesalahan trafik dengan 81,753 saman kerana memandu melebihi had laju. – BERNAMA


MBMB menang anugerah Jean Paul L’ Allier Prize for Heritage

AYER KEROH 9 Sept – Majlis Bandaraya Melaka Bersejarah (MBMB) memenangi anugerah khas ‘Jean Paul L’ Allier Prize for Heritage’ daripada Pertubuhan Bandar Warisan Dunia (OWHC).

Datuk Bandar MBMB, Datuk Zainal Abu berkata, anugerah itu sekali gus membuktikan Negeri Melaka masih kekal dalam senarai teratas sebagai Bandaraya Warisan Dunia (BWD).

“Kejayaan ini berkait dengan projek yang telah dilaksanakan iaitu ‘Improvement and Conservation of Historical Urban Environment In The Historic City Of Melaka’. Turut mendapat anugerah ini adalah Bandar Georgetown, Penang.

“Antara kawasan zon utama tapak warisan seperti di Jalan Hang Jebat, Jalan Tun Tan Cheng Lock, Jalan Kampung Pantai, Jalan Kampung Hulu, Jalan Kuli, Jalan Tukang Emas, penunjuk arah pejalan kaki sepanjang Sungai Melaka dan banyak lagi.

“Tapi, apa yang menarik dalam penyertaan ini, kita pamerkan kepada OWHC untuk menilai kualiti Melaka dengan mengindahkan bangunan belakang atau ‘back lane’,” katanya.

“Kita ada banyak segmen selama sembilan tahun ini, setiap tahun memang kita buat sesuatu yang baharu di kawasan zon utama,” katanya.

Untuk rekod anugerah itu disertai 11 bandar dunia iaitu Cidade Velha (Cape Verde), Cuenca (Ecuador), George Town ( Malaysia), Hue (Vietnam), Krakow (Poland), Kutna Hora (Republik Czech), Luxembourg, Melaka (Malaysia), (Bandaraya Mexico (Mexico), Queretaro (Mexico) dan Safranbolu (Turki).


JPJ lancar ujian memandu e-testing April

PUTRAJAYA, 17 Jan – Sistem e-testing, yang mengukur prestasi calon melalui ujian memandu secara elektronik dan menjana keputusan ujian memandu secara terus akan dilancarkan April ini, kata Ketua Pengarah Jabatan Pengangkutan Jalan (JPJ) Datuk Zailani Hashim.

Beliau berkata sistem berkenaan kini di peringkat pembuktian konsep (POC) dan dijangka dilancarkan ketika sambutan ulang tahun JPJ ke-76 pada April ini.

Katanya bilangan pegawai penguji akan berkurangan apabila sistem e-testing dilaksanakan kerana ia hanya memerlukan dua penguji sahaja berbanding tujuh ketika ini memandangkan proses itu akan dibantu gajet teknologi.

“Keputusan ujian akan dapat diketahui pada masa itu juga berbanding dua minggu ketika ini,” katanya kepada pemberita selepas Majlis Amanat Tahun Baharu 2022 di sini hari ini.

Zailani berkata sistem tersebut masih melibatkan pembelajaran dalam kelas, litar dan jalan raya namun terdapat perubahan untuk pembelajaran sesi di litar iaitu pegawai dan calon tidak duduk sekali di dalam kereta.

Menurutnya sistem seumpama itu sudah dipraktikkan di negara seperti Korea dan Jepun manakala Malaysia sedang menuju ke arah tersebut bagi meningkatkan kecekapan perkhidmatan dan kebolehpercayaan masyarakat terhadap sistem pengujian lesen memandu.

Dalam merealisasikan usaha pendigitalan, Zailani berkata JPJ juga sedang berusaha ke arah pendigitalan Lesen Kenderaan Motor dan Lesen Memandu Malaysia bagi membolehkan urusannya dilaksanakan secara hibrid secara berperingkat.

“Ia (pendigitalan) mampu mengurangkan kesesakan di kaunter malah urusan pembaharuan juga boleh dibuat secara dalam talian di mana-mana sahaja dan pada bila-bila masa iaitu perkhidmatan di hujung jari,” katanya.

Zailani dalam pada itu berkata JPJ menyasarkan kutipan hasil tahun ini meningkat kepada RM4.12 bilion berbanding RM4 bilion tahun lepas menerusi pendigitalan.

Menurutnya, tahun ini JPJ akan mendapat 100 unit kiosk tambahan untuk ditempatkan di JPJ negeri dan cawangan seluruh negara serta lokasi terpilih seperti Kementerian Kewangan dan Jabatan Perdana Menteri, selain diberikan peruntukan 20 van bergerak (Mobile JPJ) bagi tujuan mobiliti di lapangan.

“Dengan adanya kemudahan dan bajet tambahan seumpama ini, maka saya yakin dan percaya hasrat JPJ untuk mengutip hasil sebanyak RM4.12 bilion pada 2022 mampu dicapai,” katanya.

Zailani berkata JPJ berjaya mengutip RM7.4 juta daripada pemberian diskaun saman 80 peratus sempena sambutan Aspirasi Keluarga Malaysia yang kemudiannya dilanjutkan hingga 31 Dis lepas.- BERNAMA


Hadiah tahun baharu buat anak muda Jasin

RIM 12 November – Penantian rakyat terutama golongan belia di sekitar Kampung Chohong, di sini, untuk memiliki gelanggang futsal tertunai apabila kemudahan itu dijangka siap pada penghujung tahun ini.

Ahli Dewan Undangan Negeri (Adun) Rim, Datuk Khaidhirah Abu Zahar berkata, gelanggang futsal itu antara janji yang ditawarkan kepada penduduk di sekitar kawasan itu untuk memiliki kemudahan tersebut pada Pilihan Raya Negeri (PRN) Melaka tahun lalu.

Katanya, gelanggang futsal yang menelan kos RM154,000 itu adalah permulaan kepada pembangunan infrastruktur yang boleh dimanfaatkan oleh penduduk Kampung Chohong; Kampung Chenderah; Kampung Chabau; Kampung Chin Chin dan Simpang Bekoh.

“Insha-Allah kalau tiada aral, pembinaan gelanggang futsal ini akan siap dalam masa dua bulan, tahun hadapan kita beri hadiah tahun baharu Kerajaan Negeri kepada rakyat,” katanya.

Beliau berkata demikian kepada Melaka Hari Ini (MHI) selepas menghadiri Majlis Pecah Tanah Gelanggang Futsal Kampung Chohong di sini, hari ini.

Hadir sama pada majlis berkenaan, Setiausaha Kerajaan Negeri, Datuk Wira Zaidi Johari, calon Barisan Nasional Parlimen Jasin Datuk Roslan Ahmad dan Yang Dipertua Majlis Perbandaran Jasin (MPJ), Datin Sapiah Haron.

Mengulas lanjut, Khaidhirah berkata, kawasan gelanggang futsal seluas 1.9 ekar itu tidak terhenti di situ apabila beliau dengan kerjasama MPJ mahu membangunkan kemudahan awam lain di lokasi sama.

“Potensi kawasan gelanggang futsal ini tidak terhenti di situ tetapi kami akan bangunkan kemudahan lain seperti dewan terbuka dan gerai perniagaan bagi membolehkan penduduk setempat menjana ekonomi.

“Walaupun lokasi agak ‘outskirt’ (pinggir bandar) berada di luar bandar, saya tidak rasa penduduk di sini dinafikan haknya untuk akses kemudahan asas itu,” katanya.


Lorong kiri, kecemasan Tapah-Bidor arah selatan ditutup lima hari minggu depan

IPOH, 16 Julai – Lorong kecemasan dan kiri antara Tapah ke Bidor di kilometer (KM) 335.70 hingga KM336.65 (arah selatan) di Lebuhraya Utara-Selatan akan ditutup selama lima hari untuk memberi laluan kepada kerja penyelenggaraan jalan bermula 18 (Isnin) hingga 22 Julai (Jumaat).

PLUS Malaysia Berhad (PLUS) dalam satu kenyataan hari ini berkata bagaimanapun lorong KM335.70 hingga KM336.65 (arah selatan) itu masih boleh dilalui oleh semua kenderaan.

“PLUS mengutamakan keselamatan serta keselesaan di lebuh raya, dan secara berterusan melakukan pelbagai usaha dan inisiatif untuk meningkatkan kedua-dua aspek itu.

“Justeru pelanggan yang menghala ke selatan dinasihatkan supaya merancang perjalanan mereka dengan menggunakan aplikasi PLUS untuk mendapatkan maklumat trafik terkini melalui paparan rakaman kamera litar tertutup (CCTV) yang disediakan,” menurut kenyataan itu.

“Pelanggan lebuh raya boleh menghubungi PLUSLine di 1800-88-0000 untuk mendapatkan maklumat trafik atau sekiranya ingin mendapatkan bantuan apabila berlaku kecemasan,” menurut kenyataan itu.


Pengembara tidak divaksin perlu jalani kuarantin, kelab malam kekal ditutup

KUALA LUMPUR, 9 Mac – Bermula 1 April, semua pengembara yang memasuki negara ini namun tidak mendapat vaksinasi lengkap atau tidak menerima vaksinasi perlu menjalani kuarantin selama lima hari.

Khairy berkata bagi pengembara yang dikecualikan daripada menerima vaksinasi atas faktor kesihatan, mereka perlu memuat naik bukti pengecualian yang diberikan pegawai perubatan ke dalam aplikasi MySejahtera.

Sementara itu, Khairy berkata pengembara kanak-kanak dan remaja berumur 17 ke bawah, tanpa mengira status vaksinasi, tidak perlu menjalani kuarantin, sebaliknya perlu lakukan ujian COVID-19 RTK (Ag) dalam tempoh 24 jam selepas ketibaan di negara ini.

Beliau berkata tempoh kuarantin bagi pengembara lengkap vaksinasi yang sampai ke Malaysia sebelum April adalah tertakluk kepada protokol sebelum ini dan hanya akan tamat pada 1 April.

“Sekiranya pengembara mula menjalani kuarantin pada 29 Mac, tidak perlu seminggu, perintah kuarantin individu berkenaan tetap akan tamat pada 1 April ini (sebaik sahaja tarikh peralihan itu berkuat kuasa),” katanya.

Semalam Perdana Menteri Datuk Seri Ismail Sabri mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Ismail Sabri berkata individu yang telah menerima vaksinasi lengkap tidak perlu menjalani kuarantin dan hanya perlu melalui ujian pengesanan COVID-19 RT-PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan.

Perdana menteri berkata ini adalah prosedur wajib dipatuhi rakyat Malaysia dan pengembara luar yang ingin masuk ke Malaysia, mengambil kira situasi penularan COVID-19 terutama gelombang Omicron yang masih melanda negara dan kebanyakan negara di seluruh dunia.
Sementara itu, Khairy berkata bekalan kit ujian Antigen Rapid Test Kit (RTK Antigen) di pasaran akan dipantau memandangkan peralatan itu merupakan keperluan penting setelah negara memasuki Fasa ‘Peralihan Ke Endemik’ mulai 1 April depan.

Untuk itu katanya, KKM sedang berbincang bersama Kementerian Perdagangan Dalam Negeri dan Hal Ehwal Pengguna (KPDNHEP) untuk menetapkan harga siling ujian Real-Time Reverse Transcription-Polymerase Chain Reaction (RT-PCR).

“Seharusnya kita tidak lagi perlu bergantung pada RT-PCR, (kerana) ia sepatutnya digunakan oleh pengembara atau ‘setting’ klinikal sahaja dan sebab itu kita tukar syarat pengembara yang masuk ke negara ini, sudah memadai dengan RTK Antigen secara profesional,” katanya.

Menjawab soalan mengenai pembukaan premis kelab malam, Khairy berkata ia masih termasuk dalam senarai negatif walaupun negara telah memasuki Fasa ‘Peralihan ke Endemik’.


Hentakan objek keras, tumpul di kepala punca kematian kanak-kanak mangsa dera

Ketua Polis Johor Datuk Kamarul Zaman Mamat berkata punca kematian itu diperoleh hasil daripada proses bedah siasat yang selesai dijalankan semalam di Hospital Sultan Ismail (HSI).

“Hasil bedah siasat dibuat secara teliti dan pakar HSI mendapati bahawa punca kematian adalah blunt trauma to the head iaitu hentakan benda keras.

“Walau bagaimanapun  terdapat kesan calar, kesan gigitan.. insya-Allah siasatan kita teruskan untuk dapatkan maklumat hasil bedah siasat,” katanya kepada pemberita selepas Majlis Tamat Latihan dan Penyampaian Sijil Pelantikan Inspektor KOR Sukarelawan  Polis Siswa/Siswi (SUKSIS) Universiti Teknologi Malaysia (UTM) dan Universiti Tun Hussein Onn Malaysia (UTHM) bagi 2022 di Ibu Pejabat Kontinjen (IPK) Johor di sini hari ini.

“Kita merakam percakapan ahli keluarga dan beberapa orang saksi yang kita yakin dapat membantu siasatan dan ada lagi individu akan dipanggil untuk dirakam percakapan,” katanya.

Sementara itu, lima suspek termasuk kakak dan abang ipar mangsa yang sebelum ini ditahan reman bermula Ahad hingga Sabtu ini, akan disambung reman bagi siasatan lanjut mengikut Seksyen 302 Kanun Keseksaan.

Mangsa dimasukkan ke Hospital Sultan Ismail (HSI) sejak 23 Dis setelah dilaporkan pengsan di rumah rakan kakak kandungnya di Senggarang sebelum meninggal dunia Isnin lepas.

Kanak-kanak itu dijaga oleh kakaknya selepas ibu bapa mereka dihukum penjara kerana kesalahan dadah sebelum diserahkan kepada rakan kakaknya (pengadu) untuk dijaga.

Polis sebelum ini mengesahkan terdapat kecederaan baharu dan lama di seluruh badan mangsa dan antara kecederaan yang dapat dilihat ialah kesan dicucuh api atau benda panas termasuk di kemaluan serta gigitan di telinga.

Sehingga kini, lima individu berusia lingkungan 15 hingga 37 tahun telah ditahan bagi membantu siasatan termasuk kakak mangsa berusia 19 tahun dan suaminya, 37. – BERNAMA


‘Berbuka puasa bersama dinosaur’

AYER KEROH 10 APRIL. – Sempena Ramadan tidak lama lagi, Zoo Melaka dengan kerjasama Dinosaur Encounter menawarkan pakej berbuka puasa Iftar Bersama Dinosaur pada harga RM89 dewasa manakala kanak-kanak RM52.

Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, pakej istimewa itu membolehkan pengunjung menggunakan prasarana Zoo Melaka iaitu ruang solat yang selesa, menikmati hidangan ala hotel dan mengunjungi haiwan yang terdapat di zoo pada waktu malam.

Menurutnya, bagi memudahkan pengunjung, pihak Zoo Melaka menyediakan kenderaan untuk mereka bersiar-siar melawat taman dinosaur pada waktu malam yang kelihatan lebih menarik dengan cahaya lampu pelbagai warna.

“Pada pakej iftar ini, lebih 20 menu masakan disediakan yang lebih berkonsepkan makanan kampung dengan kerjasama Hotel Seri Malaysia termasuk penyediaan sate Kajang Haji Samuri,” katanya selepas melancarkan pra Iftar Zoo Melaka Dinosaur Encounter yang turut disertai Yang Dipertua Majlis Perbandaran Hang Tuah Jaya (MPHTJ), Datuk Shadan Othman.

Menurut Muhammad Jailani, pengunjung awal berpeluang bersiar-siar terlebih dahulu dan kemudiannya berbuka puasa, bersolat dan menyambung semula lawatan persekitaran ke Zoo Melaka.

Pada masa sama, menurut beliau, pihaknya akan berbincang dengan Jabatan Pendidikan negeri bagi membolehkan lebih banyak sekolah mengadakan lawatan ke Zoo Melaka memandangkan banyak pakej pendidikan disediakan terutama untuk menyalurkan ilmu pengetahuan kepada murid mengenai haiwan di zoo.


Pusat latihan ketiga MPI di Cyberjaya dijangka beroperasi Ogos

KUALA LUMPUR, 4 Jun – Pusat latihan kewartawanan ketiga milik Malaysian Press Institute (MPI) di Cyberjaya dijangka mula beroperasi seawal Ogos ini.

Pengerusi MPI Datuk Dr Chamil Wariya berkata pusat latihan itu akan menempatkan kemudahan studio penerbitan video kamera berbilang untuk latihan kepada wartawan khususnya dalam bidang penyiaran.

Beliau berkata selain latihan, MPI atau mana-mana pihak boleh menggunakan kemudahan itu untuk program bual bicara televisyen selain ruang untuk menjalankan kursus yang ditawarkan MPI.

“Pembelian sebuah lagi pusat latihan akan membantu kita (MPI) meningkatkan usaha dan aktiviti latihan serta kursus kepada wartawan. Kita jangka apabila pusat latihan baharu itu beroperasi, kita boleh laksanakan sekurang-kurangnya dua kursus dalam sebulan,” katanya kepada Bernama hari ini.

Terdahulu, Chamil menerusi hantaran di Facebook beliau memaklumkan pusat latihan ketiga itu dibeli MPI pada harga RM870,400 dan akan beroperasi berhampiran dua lagi pusat latihannya di Radius Business Park, Cyberjaya.

“Harga jualan unit tersebut ialah RM1.28 juta, namun pemilik Kumpulan EMKAY, Tan Sri Mustapha Kamal Abu Bakar memberi diskaun 32 peratus bagi pembelian tersebut sebagai menghargai peranan MPI membangunkan modal insan kewartawanan Malaysia.

“Tan Sri (Mustapha Kamal) juga memberi diskaun istimewa terhadap pembelian dua ruang kerja di Radius pada 2017. Kini MPI memiliki tiga unit ruang kerja di Radius Business Park bernilai sekurang-kurang RM3 juta mengikut harga pasaran,” katanya.

Penyerahkan kunci antara wakil Kumpulan EMKAY Wan Syarizman Wan Jaafar dan Chamil disaksikan ahli lembaga pemegang amanah dan majlis pentadbir MPI, pada Khamis lepas di ibu negara.- BERNAMA


Pasangan kekasih ditahan bantu siasatan kes penemuan janin

KUALA LUMPUR, 12 Mei – Polis menahan sepasang kekasih bagi membantu siasatan kes penemuan janin di dalam tandas sebuah stesen minyak di Danau Kota, Setapak di sini Selasa lepas.

Ketua Polis Daerah Wangsa Maju Supt Ashari Abu Samah berkata lelaki dan wanita berusia 27 tahun itu ditahan di pekarangan Hospital Tuanku Azizah, di sini pada 12.15 tengah malam semalam.

“Mereka ditahan ketika wanita terbabit menerima rawatan di hospital itu akibat pendarahan serius. Kedua-duanya direman hingga esok untuk membantu siasatan mengikut Seksyen 318 Kanun Keseksaan kerana menyembunyikan kelahiran dengan membuang mayat secara sulit,” katanya dalam kenyataan hari ini.

Ashari meminta orang ramai yang mempunyai maklumat berkenaan kes itu menghubungi Ibu Pejabat Polis Daerah Wangsa Maju di talian 03-9289 9222 atau Hotline Polis Kuala Lumpur di talian 03-2115 9999 atau balai polis berhampiran.- BERNAMA


Jenazah Mohamad Azrin dibawa ke HoSHAS untuk bedah siasat

TEMERLOH 1 Sept – Jenazah Lans Koperal Mohamad Azrin Mohamad Isa yang ditemukan hari ini selepas dilaporkan hilang ketika menjalani latihan penyusupan menyeberangi Sungai Pahang, di Bera, Ahad lalu dibawa ke Hospital Sultan Haji Ahmad Shah (HoSHAS), di sini untuk bedah siasat.

Difahamkan jenazah Allahyarham tiba di hospital berkenaan kira-kira 11.15 pagi tadi dan ujian calitan COVID-19 akan dilakukan terlebih dahulu sebelum proses bedah siasat bermula.

Tinjauan Bernama mendapati Unit Forensik HoSHAS dikawal rapi oleh anggota tentera dan usaha media untuk mendapatkan maklumat lanjut daripada ahli keluarga Mohamad Azrin juga gagal.

Allahyarham yang merupakan anggota tinjau daripada pasukan Kompeni PANDURA (Para) dipercayai lemas dan hilang ketika menjalani latihan Eksesais PARA Predator Siri 1/2021 pada 4.40 petang, Ahad lalu.

Mayat Allahyarham ditemukan oleh penduduk kampung di kawasan Kampung Serengkam, Maran, kira-kira 70 kilometer dari lokasi kejadian pada 8.15 pagi tadi.

Kehilangan Mohamad Azrin turut mendapat perhatian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah apabila baginda berkenan mencemar duli menaiki bot menyertai operasi mencari dan menyelamat meskipun dalam keadaan hujan semalam.


KPDNHEP jamin bekalan barang keperluan cukup sepanjang PKP

PUTRAJAYA 21 Mei. – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan barang keperluan pengguna adalah mencukupi sepanjang pelaksanaan Perintah Kawalan Pergerakan (PKP) terkini atau PKP 3.0.

Pengarah Penguat kuasa KPDNHEP Azman Adam berkata, berdasarkan pemantauan yang dijalankan oleh pegawai-pegawai Bahagian Penguat kuasa, bekalan barang-barang keperluan utama adalah mencukupi.

“Sebarang perubahan tingkah laku pengguna seperti membuat pembelian banyak dan tergesa-gesa akan menyebabkan gangguan terutama untuk rantaian bekalan setempat yang mencetuskan situasi panik dalam kalangan pengguna sedangkan ia bukan disebabkan oleh masalah bekalan,” katanya dalam kenyataan hari ini.

Pada 10 Mei lalu, Perdana Menteri Tan Sri Muhyiddin Yassin mengumumkan pelaksanaan PKP di seluruh negara bermula 12 Mei sehingga 7 Jun.

Menurutnya, pegawai penguat kuasa juga membuat pemantauan harian terhadap 2,711 peruncit terpilih daerah, 1,039 pemborong terpilih daerah dan 233 pengilang atau pengeluar terpilih daerah.


PRU15: Calon BN perlu jalani tapisan termasuk dengan Jabatan Agama – Ismail Sabri

KUALA LUMPUR, 25 Okt – Calon Barisan Nasional (BN) bagi Pilihan Raya Umum ke-15 (PRU15) perlu menjalani tapisan termasuk dengan jabatan agama sebelum dibenarkan bertanding, kata Perdana Menteri Datuk Seri Ismail Sabri Yaakob.

Beliau berkata saringan dengan jabatan agama yang julung kali diadakan itu bagi memastikan pemilihan calon BN lebih teliti dan mereka tidak terlibat dengan pelbagai isu syariah termasuk pemberian nafkah.

Ismail Sabri yang juga Naib Presiden UMNO berkata pemilihan calon masih dalam proses dan pembentangan “pusingan pertama” telah dibuat oleh pengerusi perhubungan negeri sebelum dibuat kali kedua dalam perjumpaan sekali lagi.

“Kita akan menyemak dengan polis, SPRM (Suruhanyaja Pencegahan Rasuah Malaysia), Jabatan Insolvensi, mungkin kali ini dengan pejabat agama, pejabat kadi pun kita kena semak juga kot ada yang kahwin kat Siam ke.

“Ada yang nafkah anak tak bayar ke, ada penghakiman di Mahkamah Syariah ke, kalau dulu kita tak pernah periksa, kali ini kita lebih terperinci,” kata beliau kepada media selepas menghadiri taklimat khas sempena PRU15 dan Monsun Timur Laut 2022 di Bukit Aman di sini hari ini.

Ditanya mengenai cadangan Pengerusi Pakatan Harapan (PH) Datuk Seri Anwar Ibrahim supaya calon Perdana Menteri berdebat secara terbuka sempena PRU15, Ismail Sabri berkata ia bukan budaya di negara ini.

“Bukan budaya kita berdebat, tak pernah buat sebelum ini dan ia tak mendatangkan apa-apa hasil. Kalau bagi berdebat, dia akan sebut janji manifesto dia, bulan dan bintang pun dia akan sebut.

“Jadi tak perlu debat sebab selama ini pun kita tak berdebat sebelum pilihan raya umum dan kita bentuk kerajaan berdasarkan kepercayaan rakyat dan kita juga sibuk di kawasan masing-masing untuk berkempen,” kata beliau.

Anwar sebelum ini dilaporkan mencadangkan tiga calon Perdana Menteri daripada PH, Perikatan Nasional (PN) dan BN mengadakan debat terbuka sempena PRU15, dan perbahasan tersebut perlu menumpukan kepada soal dasar serta perancangan dan bukan berbentuk tuduhan serta dakwaan.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon pada 5 Nov dan pengundian awal pada 15 Nov.


Gajah liar berkeliaran di R&R dihalau ke habitat asal

GERIK, 8 Sept – Seekor gajah liar yang dilaporkan berkeliaran di sekitar hentian Rehat dan Rawat (R&R) Titiwangsa Gerik, sejak beberapa hari lepas, telah dihalau ke habitat asalnya yang terletak di kawasan berhampiran.

Ketua Polis Daerah Gerik Supt Zulkifli Mahmood berkata tindakan itu dilaksanakan oleh pihak Jabatan Perlindungan Hidupan Liar dan Taman Negara (Perhilitan) Perak.

“Gajah liar sering memasuki kawasan itu berkemungkinan untuk mencari makanan namun ia tidak mengganggu sesiapa,” katanya ketika dihubungi Bernama, di sini, hari ini.

Justeru, beliau meminta pengguna jalan raya supaya tidak membunyikan hon kenderaan dan memasang lampu bagi mengelakkan gajah di kawasan terbabit mengamuk.

Ahad lalu, orang awam yang berada di kawasan R&R itu dilaporkan menyedari kehadiran gajah liar yang cuba masuk ke kedai bagi mendapatkan makanan selain menjatuhkan tong sampah di kawasan berkenaan, pada kira-kira jam 10 malam.


Bajet 2023: Rakyat dijemput beri maklum balas berkaitan program subsidi bersasar

“Tinjauan Umum ini juga merupakan pendekatan baharu MOF dalam siri penerbitan Kertas Konsultasi Awam (KKA) dalam usaha untuk menjadikan proses penyediaan bajet tahunan lebih telus dan penglibatan semua pihak secara menyeluruh,” katanya.

Menurut MOF, kerajaan yakin penerbitan KKA akan menyediakan lebih banyak peluang kepada semua pihak berkepentingan untuk memberi maklum balas masing-masing bagi membolehkan kerajaan merangka sebuah bajet tahunan yang memenuhi keperluan rakyat serta selaras dengan dasar pembangunan sosio-ekonomi negara. – BERNAMA


Semua sekolah di Melaka perlu dapat pengiktirafan ‘Green Flag’ – Exco

AYER KEROH 10 Disember – Semua sekolah di negeri ini disasarkan akan mendapat pengiktirafan ‘Green Flag’ menerusi Program Eco-Schools Melaka menjelang tahun 2035.

Exco Pendidikan, Teknologi dan Telekomunikasi negeri, Datuk Rais Yasin berkata setakat ini hanya 17 buah daripada 131 sekolah yang berdaftar telah menerima pengiktirafan itu.

“Kalau kita dapat pupuk minat anak-anak ini sejak kecil tentang inisiatif hijau, kita akan dapat lihat satu komuniti atau masyarakat yang faham tentang insiatif ini di Melaka,” katanya.

Beliau berkata demikian pada sidang media selepas merasmikan Malam Anugerah Hijau Negeri Melaka Tahun 2022 mewakili Ketua Menteri Datuk Seri Utama Sulaiman Md Ali anjuran Perbadanan Teknologi Hijau Melaka (PTHM) di sebuah hotel, di sini, semalam.

Hadir sama Ketua Pegawai Eksekutif PTHM Datuk Wira Dr. Abu Bakar Md Diah; Yang Dipertua Majlis Perbandaran Hang Tuah Jaya (MPHTJ), Datuk Shadan Othman; Pengarah Perbadanan Pengurusan Sisa Pepejal dan Pembersihan Awam (SWCorp) Negeri, Khairuladha Ab Mutalib dan lain-lain kenamaan.

“Saya rasa ia perlu diperkasakan lagi, bukan sahaja di peringkat sekolah itu sendiri, tetapi ada satu insiatif daripada jabatan pendidikan sendiri,” katanya.


Suami isteri dihadapkan ke mahkamah miliki 53 keping wang palsu

Muammar Raid Abdul Malik, 33, dan Nadia Mohamed Hussain @ Brian Michael Lewis, 27, didakwa melakukan perbuatan itu di PMT 30, Mukim 8, Jalan Muthupalaniappan, Sunway Wellesley, Bukit Mertajam  pada  11.30 malam, 29 Jun lepas.

Majistret Mohd Harith Mohd Mazlan menetapkan jaminan RM6,000 dengan seorang penjamin bagi setiap tertuduh serta syarat tambahan perlu menyerahkan pasport kepada mahkamah sehingga kes selesai dan melaporkan diri dua minggu sekali kepada pegawai penyiasat kes.


Pasangan kekasih disambung reman bantu siasatan kes culik bayi

Ketua Polis Pulau Pinang Datuk Mohd Shuhaily Mohd Zain berkata tiga lagi yang sebelum ini ditahan bersama pasangan kekasih itu bagi membantu siasatan dibebaskan dengan jaminan polis.

“Remaja perempuan berusia 14 tahun dan teman lelakinya yang berumur 18 tahun itu sahaja disambung reman empat hari bagi membantu siasatan dan berdasarkan siasatan serta arahan daripada Pejabat Timbalan Pendakwa Raya, kedua-duanya akan didakwa di mahkamah pada Selasa ini. (30 Ogos)

Manakala tiga lagi yang turut ditahan iaitu rakan lelaki mereka (pasangan kekasih), ayah tiri dan ibu kepada kekasih remaja perempuan itu dibebaskan dengan jaminan polis, mereka akan jadi saksi pendakwaan,” katanya kepada pemberita di sini hari ini.

Beliau ditemui selepas mengadakan lawatan ke rumah ibu bapa bayi perempuan yang menjadi mangsa culik itu di sebuah pangsapuri di Taman Pauh di sini hari ini bagi melihat perkembangan bayi itu.

Mohd Shuhaily berkata setakat ini, berdasarkan siasatan mendapati kejadian itu tiada elemen mahu menjual bayi berkenaan kepada sesiapa atau sindiket menjual bayi seperti yang tular sebelum ini.

Sementara itu, ibu kepada bayi tersebut Farisha Amirah Zainal, 24, berkata anaknya berada dalam keadaan sihat dan selamat ketika ditemui semula namun sehingga kini dia serta suaminya Mohamad Rahimi Abdul Malik,26, masih trauma dengan kejadian berkenaan.

Katanya, beliau yang bekerja kilang telah mengambil keputusan untuk terus berhenti kerja dan mahu menjaga sendiri anak tunggal mereka itu kerana bimbang kejadian serupa berlaku pada masa hadapan malah turut masih trauma dengan insiden berkenaan.

“Berdasarkan pemeriksaan doktor sebaik ditemui semula, anak saya sihat cuma sejak kejadian itu dia selalu terkejut atau menangis semasa tidur waktu malam, mungkin sebab masih terkejut namun Alhamdulillah kami bersyukur dia ditemui selamat,” katanya.

Beliau berkata mereka sekeluarga berterima kasih kepada pihak polis kerana tindakan pantas mereka telah berjaya menahan semua suspek dan menjumpai semula anaknya dalam keadaan selamat dan sihat walaupun sepanjang dilarikan bayi tersebut hanya diberikan susu pekat dicampur air bersama cucur udang sahaja.

Dalam kejadian itu pada Selasa lepas, polis menahan lima individu dan Ketua Polis Daerah Seberang Perai Tengah(SPT) ACP Tan Cheng San dilaporkan berkata mereka terdiri daripada tiga lelaki dan dua wanita yang berusia 14 hingga 43 tahun itu ditahan dalam serbuan di Machang Bubok, di sini dan Kulim, Kedah pada hari sama ekoran laporan polis dibuat


BAM pernah ‘pujuk’ Zii Jia, akan umum keputusan lusa

KUALA LUMPUR, 19 Jan – Pemain perseorangan lelaki utama negara Lee Zii Jia telah membuat keputusan meninggalkan Persatuan Badminton Malaysia (BAM) untuk bergerak sebagai pemain profesional.

Juara All England 2021 yang kini menghuni ranking ketujuh dunia telah menghantar surat peletakan jawatan kepada badan induk itu pada 11 Jan lepas.

Presiden BAM Tan Sri Mohamad Norza Zakaria mengesahkan perkara berkenaan dan berkata timbalannya Datuk Seri Jahaberdeen Mohamed Yunoos diberi mandat untuk mengumumkan keputusan mesyuarat Majlis BAM pada Isnin lepas dalam satu sidang media yang akan diadakan Jumaat ini.

Mohamad Norza berkata, beliau dan Setiausaha Agung BAM Kenny Goh yang juga pengerusi Kejurulatihan dan Latihan (C&T) mengadakan beberapa siri perbincangan dengan pemain berusia 23 tahun itu bagi memujuk untuk kekal bersama BAM namun Zii Jia tetap dengan pendiriannya.

“Selepas itulah kita membawa perkara ini ke mesyuarat Majlis untuk dengar masalah yang kita hadapi ini, kerana Zii Jia adalah aset utama kita, tentu sahaja tidak ingin melihat masa depannya disia-siakan.

“Jadi setelah kita mendengar semua pihak, Majlis telah berbincang dan mengeluarkan satu keputusan,” katanya kepada pemberita selepas majlis penyerahan Jalur Gemilang kepada kontinjen negara ke Sukan Olimpik Musim Sejuk 2022 Beijing di sini hari ini.

Mengulas lanjut, Mohamad Norza berkata pihaknya jelas kecewa dengan keputusan Zii Jia selepas menjaga dan membantu pembinaan karier sejak berumur 13 tahun bagi merealisasikan hasratnya untuk menjadi seperti jaguh badminton negara Datuk Lee Chong Wei.

“Beliau baru sahaja memenangi satu All England, seharusnya beliau fokus dan kekal pada BAM. Namun, beliau menyatakan bahawa beliau bukan Chong Wei, tidak boleh tahan tekanan, mahu mencapai apa yang diinginkan sendiri dengan ruang yang beliau mahu tanpa kekangan.

“Saya rasa beliau tidak ada masalah dari segi dalam BAM sendiri, kalau kita lihat Chong Wei, 19 tahun bersama BAM. Apabila sampai kemuncak prestasi sebagai pemain, BAM adalah tempat untuk teruskan karier untuk sampai nombor satu dunia atau legenda satu hari nanti. Tapi mungkin beliau mempunyai keutamaan lain.

“Jika kita masih mempunyai aspirasi untuk merealisasikan impian, kita bekerja keras, kerana itu adalah khidmat kita untuk negara. Kami (BAM) telah berjaya melahirkan pemain bertaraf dunia, itu adalah perasan ketara dalam diri kami,” katanya.

Zii Jia mengharungi musim 2021 dengan prestasi tidak konsisten bermula dengan persembahan hambar di tiga kejohanan di Thailand sebelum mencipta sensasi muncul juara All England pada Mac.

Beliau kemudiannya membuat penampilan sulung di Sukan Olimpik Tokyo yang menyaksikan pemain kelahiran Kedah itu tewas di tangan pemain China, Chen Long di pusingan 16 terbaik.

Selepas membantu skuad negara meraih gangsa Piala Sudirman, beliau kemudiannya berdepan masalah keletihan dan kecederaan dalam beberapa kejohanan disertai termasuk terpaksa menarik diri pada kejohanan Indonesia Master di Bali dan Kejohanan Dunia BWF di Huelva, Sepanyol. – BERNAMA


‘Aplikasi e-wallet elak boros berbelanja’ – pengayuh beca

BANDA HILIR 18 April – “Aplikasi e-wallet Touch N’go memudahkan pengayuh beca untuk menyimpan duit sebab ia terus masuk dalam akaun bank.

“Jadi tidaklah kita boros berbelanja dengan membeli benda yang tidak sepatutnya,” Mohd Safwan Aziz, 29, yang mencari rezeki dengan mangayuh beca sejak enam tahun lalu.

Mohd Safwan berkata, aplikasi itu juga memudahkan urusan pelanggan membuat bayaran perkhidmatan dengan tepat, selain tidak berdepan kesukaran memulangkan wang baki.

Sementara itu Amran Hashim, 50, berterima kasih kepada kerajaan negeri kerana mewujudkan inisiatif itu untuk membantu seramai 305 pengayuh beca yang berdaftar di negeri ini.

“Penggunaan e-wallet ini memang ada kebaikan dan ada yang susah sikit bila pelanggan nak bayar tunai sahaja, tapi kebaikan dia kita dapat elakkan daripada bersentuhan dengan pelanggan.

“Saya ucap terima kasih kepada Ketua Menteri Datuk Seri Utama Sulaiman Md Ali dan syarikat e-wallet kerana memperkenalkan aplikasi ini kepada kami kepada pengayuh beca.

“Saya rasa bangga dapat menggunakan e-wallet khususnya untuk pengayuh beca di Melaka, kami setuju kerajaan negeri buat inisiatif ini, selepas ini dah tak perlu risau kalau ada pelancong dari luar negara,” katanya.


264,584 individu sudah lengkap dua dos suntikan vaksin COVID-19

KUALA LUMPUR 3 April – Seramai 264,584 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 506,069 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 770,653.

Menerusi satu infografik yang dikongsikan di laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 71,389 diikuti Sarawak (40,482), Perak (50,307), Sabah (46,202) dan Kuala Lumpur (44,925).

Sementara itu, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 32,258 individu, seterusnya Perak (26,662), Kuala Lumpur (26,635), Sarawak (25,615) dan Sabah (22,542).

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini melibatkan 9.4 juta warga emas berusia 60 tahun ke atas, kumpulan rentan dan orang kurang upaya manakala fasa ketiga dijadualkan bermula Mei hingga Februari 2022 membabitkan individu berusia 18 tahun dan ke atas dengan sasaran kira-kira 14 juta orang.


PM Malaysia, Singapura bertemu di Tokyo bincang pemukiman

TOKYO, 25 Mei – Perdana Menteri Datuk Seri Ismail Sabri Yaakob mengadakan pertemuan dengan Perdana Menteri Singapura Lee Hsien Loong di Tokyo pada Rabu, ketika kedua pemimpin berkenaan berada di ibu negara Jepun itu bagi menghadiri Persidangan ke-27 Nikkei Future of Asia.

Kedua pemimpin berkenaan berbincang dalam suasana santai di hotel penginapan mereka dengan antara perkara disentuh adalah mengenai sesi pemukiman pemimpin Malaysia dan Singapura.

“Kita bincang mengenai pemukiman antara Malaysia dan Singapura. Singapura akan jadi tuan rumah pada tahun ini dan antara kita bincang adalah dari segi tarikh,” kata Ismail Sabri kepada media Malaysia selepas pertemuan kira-kira setengah jam tersebut.

Ismail Sabri dan Lee dijadualkan menyampaikan ucaptama pada persidangan Nikkei itu bersama-sama beberapa ketua negara yang lain pada sesi pagi Khamis.

Mengenai persiapan beliau sempena persidangan itu, Ismail Sabri berkata ucapannya akan diperincikan bagi membolehkan beliau membawa suara Malaysia pada persidangan berprestij itu.

Persidangan Nikkei yang diadakan sejak 1995 adalah perhimpunan tahunan pemimpin politik dan ekonomi serta ketua industri dari rantau Asia Pasifik.- BERNAMA


Tetap guna pesawat Hawk 108 untuk latihan – Hishamuddin

KLEBANG 17 Nov- Isu penggantungan tugas pesawat Hawk 108 hanya akan diketahui selepas siasatan dijalankan Lembaga Siasatan Khas selesai, kata Menteri Kanan Pertahanan, Datuk Seri Hishamuddin Hussein.

“Ini dalam perancangan kita seperti biasa, satu insiden sebegini tidak menuntut kita (untuk) memikirkan pendekatan yang berbeza daripada apa yang saya umumkan sama ada di Parlimen atau dasar pertahanan kita.

“Saya harap bahawa apa jua yang dirancang mencukupi (dan) memenuhi keperluan TUDM dan akhirnya mereka (juruterbang) ‘end user’ sama ada perlukan pesawat terbaharu atau perlukan untuk selenggara pesawat sedia ada,” katanya.

“Ianya datang daripada kehendak TUDM sendiri, kita bukannya pakar atau pengguna akhir, akhirnya terletak ke atas ‘bahu dan kepala’ TUDM untuk memastikan aset sedia ada selamat.


PRN Johor: SPR sasar 70 peratus keluar mengundi

Pengerusi SPR Datuk Abdul Ghani Salleh berkata dalam menggalakkan pengundi menunaikan tanggungjawab, pihaknya akan melaksanakan kempen ‘Jom Kita Undi’ melalui pelbagai saluran termasuk media sosial.

Beliau berkata hebahan kempen itu adalah melalui siar raya dan pemasangan kain rentang meliputi lokasi strategik tumpuan awam, dan tempat-tempat lain yang bersesuaian.

“SPR juga memohon kerjasama semua termasuk pihak media dan parti-parti politik, agar turut mengambil langkah untuk menyeru dan menggalakkan pengundi supaya keluar mengundi.

“SPR akan meneruskan penyiaran secara langsung proses-proses pilihan raya menerusi penstriman langsung bagi DUN yang terpilih di laman Facebook SPR, sebagaimana yang dilaksanakan pada pilihan raya sebelum ini,” kata beliau dalam kenyataan di sini, hari ini.

Abdul Ghani berkata untuk memudahkan proses penamaan calon, SPR menyeru kepada bakal calon yang bertanding dalam PRN Johor, supaya mengisi dan membuat semakan awal pengisian borang dengan Pejabat Pegawai Pengurus atau Pejabat PRN Johor, sebelum Hari Penamaan Calon.

Katanya, bakal-bakal calon juga digalakkan untuk membuat pembayaran deposit lebih awal, bagi memastikan semua proses penamaan calon dapat diselesaikan lebih awal dan berjalan lancar.

“Bagaimanapun, adalah diingatkan bahawa Kertas Penamaan Calon yang telah lengkap diisi dan disemak oleh Pejabat Pegawai Pengurus itu, hendaklah dikemukakan oleh calon atau penyokong atau pencadangnya semasa Hari Penamaan Calon di Pusat Penamaan Calon yang telah ditetapkan oleh SPR,” katanya.

Beliau berkata tempoh berkempen ditetapkan 14 hari bermula selepas pengisytiharan calon-calon yang bertanding pada 26 Feb sehingga pukul 11.59 malam 11 Mac.

Dalam pada itu, Abdul Ghani berkata SPR, Kementerian Kesihatan Malaysia (KKM) dan Majlis Keselamatan Negara (MKN), sedang mengemas kini satu prosedur operasi standard (SOP) pencegahan COVID-19 bagi pelaksanaan pilihan raya, sebagai pencegahan penularan wabak berkenaan.

Terdahulu, SPR menetapkan 12 Mac sebagai tarikh pengundian bagi PRN Johor, manakala tarikh penamaan calon bagi pilihan raya itu ditetapkan pada 26 Feb, dan pengundian awal pada 8 Mac.

Untuk rekod, pengundi PRN Johor adalah seramai 2,597,742 orang yang terdiri daripada 2,574,835 pengundi biasa; 10,955 anggota tentera dan pasangan; 11,576 anggota polis dan pasangan termasuk Polis Pasukan Gerakan Am (PGA); dan 376 Pengundi Tidak Hadir (PTH) Luar Negara.

Menurut Abdul Ghani, seramai 43,149 pengundi terdiri orang kurang upaya (OKU) berdaftar dengan Jabatan Kebajikan Masyarakat (JKM) juga akan mengundi di Saluran 1 pada PRN Johor.

Pengundi boleh membuat semakan Daftar Pemilih untuk mengetahui maklumat mengenai pusat serta saluran mengundi melalui laman portal pengundi.spr.gov.my atau hubungi 03-88927018 atau melalui aplikasi MySPR Semak mulai 21 Feb ini. – BERNAMA


Malaysia masih berpeluang layak ke Piala Asia 2023 – Khuzaimi

KUALA LUMPUR, 13 Jun – Pemain pertahanan Ahmad Khuzaimi Piee percaya ‘pintu’ ke Piala Asia 2023 masih terbuka untuk skuad kebangsaan.

Beliau berkata barisan pemain negara perlu mengekalkan fokus untuk meraih tiga mata penuh pada perlawanan terakhir Kumpulan E saingan Kelayakan Piala Asia 2023 menentang Bangladesh, malam esok.

Selepas tewas kepada Bahrain pada Sabtu lepas, pemain Negeri Sembilan itu yang lebih mesra dengan panggilan Jimmy berkata hanya kemenangan ke atas Bangladesh akan mencerahkan peluang skuad Harimau Malaya beraksi pada saingan tersebut tahun depan.

“Jadi diharap peminat dapat terus turun ke stadium ketika menentang Bangladesh untuk memberi sokongan kepada kami,” katanya ketika ditemui di sini, baru-baru ini.

Selepas mengharungi dua perlawanan, Bahrain di kedudukan teratas Kumpulan E dengan enam mata sementara Malaysia dan Turkmenistan masing-masing mengumpul tiga mata di tempat kedua dan ketiga manakala Bangladesh tercorot tanpa mata.

Berdasarkan ranking lima naib juara terbaik selepas dua perlawanan, Malaysia berada di kedudukan terakhir sementara Thailand, Kyrgyzstan dan India di posisi teratas dengan mengumpul enam mata manakala Filipina (empat mata) di tempat keempat.

“Apa yang perlu dilakukan adalah fokus dan tidak melakukan kesilapan bodoh,” katanya yang mengakui kesilapan-kesilapan tidak sepatutnya menyebabkan pasukan negara tewas 1-2 di tangan Bahrain.

Pada aksi tersebut, Ahmad Khuzaimi mencipta bantuan jaringan kepada Mohamadou Sumareh untuk meletakkan Malaysia di hadapan, namun skuad ‘Dilmun’s Warriors’ bangkit meledak dua gol termasuk satu sepakan penalti untuk meraih tiga mata penuh.


UiTM, MARii lancar pusat R&D Satellite Node

SHAH ALAM, 18 Mac – Universiti Teknologi Mara (UiTM) dan Institut Automotif, Robotik dan IoT Malaysia (MARii) melancarkan MARii-UiTM Satellite Node, sebuah pusat penyelidikan dan pembangunan (R&D) serta pembangunan bakat.

Pusat tersebut menawarkan kemudahan, alat dan peralatan bertaraf industri dengan tumpuan ke atas sektor automotif, automasi, robotik, internet pelbagai benda (IoT) dan bidang berkaitan bagi pemegang kepentingan pelbagai sektor teknologi.

Dalam kenyataan bersama hari ini, kedua-dua pihak berkata Satellite Node yang ditempatkan di Institut Penyelidikan Pembuatan Pintar (SMRI) Kolej Kejuruteraan UiTM, bermatlamat mengukuhkan pengembangan R&D Industri 4.0, menggalakkan dan membangunkan rangkaian kerjasama akademik, budaya, penyelidikan dan bakat dalam sektor teknologi tempatan serta memperkukuh rantaian pembekal 5.0 di Malaysia.

Pencapaian matlamat MARii-UiTM Satellite Node ini dimulakan dengan pemeteraian tiga memorandum perjanjian (MoA) kedua-dua pihak yang meliputi pembangunan sistem pembelajaran maya bagi pembuatan bahan tambahan logam, Pengajaran dan Pembelajaran Talian Lean Karakuri IR4.0 dan membangunkan model ramalan bagi pelaksanaan Pengesanan Simptom COVID-19.

Majlis pelancaran serta pemeteraian MoA itu telah dirasmikan oleh Naib Canselor UiTM, Profesor Datuk Dr Roziah Mohd Janor dan Ketua Pegawai Eksekutif MARii, Datuk Madani Sahari.

Menurut Roziah, perkongsian strategik itu akan memberi ruang kepada UiTM, terutama dalam kejuruteraan pembuatan pintar serta kepakaran dalam bidang lain untuk bekerjasama dengan industri berkaitan dan pada masa sama melahirkan siswazah yang bersedia bagi industri IR4.0.

“Hubungan dan perkongsian industri yang terjalin ini penting dalam memastikan penyelidikan dan inovasi serta pengajaran dan pembelajaran UiTM kekal berimpak tinggi selain mampan dari aspek komersial bagi pihak industri dan komuniti untuk meningkatkan prestasi pengeluaran dan ekonomi melangkaui pandemik ini,” katanya.

Sementara itu, Madani berkata rangkaian bakat MARii menjangkau kepakaran industri, akademik dan kerajaan dan kini mempunyai akses kepada dimensi baharu pembangunan teknologi melalui penubuhan MARii-UiTM Satellite Node itu.

Beliau berkata, selain penempatannya di universiti tempatan, pusat terbabit juga berperanan sebagai hab strategik bagi pelbagai industri di Shah Alam, Klang dan kawasan sekitar yang meliputi pelbagai sektor termasuk automotif, elektrik dan elektronik serta logistik.- BERNAMA


Nor Shamsiah taruh harapan lebih ramai gabenor wanita di bank-bank pusat

KUALA LUMPUR, 7 Feb – Gabenor Bank Negara Malaysia (BNM), Tan Sri Nor Shamsiah Mohd Yunus menaruh harapan agar lebih ramai wanita dilantik sebagai gabenor di bank-bank pusat di seluruh dunia dalam tempoh 10 tahun akan datang.

Berdasarkan hantaran BNM menerusi akaun di Twitter @BNM_official, harapan itu disuarakan oleh Nor Shamsiah dalam wawancara oleh Women’s World Banking, yang diterbitkan pada 1 Feb, 2022 di laman web organisasi tersebut.

Mengenai soalan berkaitan kepimpinan wanita di bank-bank pusat, beliau juga berharap wanita akan dilantik sebagai gabenor bukan disebabkan gender sebaliknya kerana mereka merupakan calon terbaik untuk jawatan tersebut.

“Antara nilai organisasi teras kami adalah menghormati kepelbagaian. Berdasarkan pengalaman kami, dasar menghormati kepelbagaian, meritokrasi dan ketelusan merupakan amalan terbaik untuk mengurangkan kebimbangan merentas gender.

Nor Shamsiah berkata pendekatan BNM yang memberikan peluang setara kepada lelaki dan wanita untuk membangunkan kerjaya masing-masing dan mengganjar mereka berasaskan merit ternyata berhasil bagi BNM.

Selain Nor Shamsiah, wawancara yang sama turut melibatkan Gabenor Central Bank of Seychelles, Caroline Abel; Presiden Central Bank of San Marino, Catia Tomasetti serta Gabenor National Bank of Serbia, Jorgovanka Tabaković.

Women’s World Banking merupakan organisasi bukan bermotifkan keuntungan dan melabur dalam penyelesaian kewangan, institusi dan persekitaran dasar dalam pasaran pesat membangun untuk mewujudkan kestabilan dan kemakmuran ekonomi yang lebih besar untuk wanita, keluarga dan komuniti mereka.- BERNAMA


Kumpulan kedua atlet sukan bola sepak terima vaksin pada Mei

AYER KEROH 27 April. – Kira-kira 70 atlet dan pegawai pembangunan sukan bola sepak negara yang akan menyertai aksi Kumpulan G Kelayakan Piala Dunia 2022 akan menerima vaksin pada Mei ini.

Ketua Pengarah Majlis Sukan Negara (MSN) Datuk Ahmad Shapawi Ismail berkata, setakat ini 264 daripada 4,000 atlet dan pegawai pembangunan sukan yang disenaraikan sudah menerima vaksin dos pertama pada 14 April lalu dan dos kedua vaksin itu akan dijalankan pada 4 Mei ini.

“Sesi pertama seramai 264 atlet, pegawai sukan, jurulatih dan pegawai perubatan termasuk Menteri Belia dan Sukan sendiri sudah menerima vaksin dos pertama di Pusat Pemberian Vaksin (PPV) Dewan Kompleks Sukan Desa Tasik, Cheras.

“Kumpulan kedua pula pada Mei ini iaitu sehari selepas kumpulan pertama selesai menerima dos kedua vaksin dan kumpulan itu adalah pasukan bola sepak kebangsaan yang akan bertolak menyertai kelayakan Piala Dunia 2022, membabitkan kira-kira 70 atlet dan pegawai sukan,” katanya.

Beliau berkata demikian kepada pemberita selepas menyertai program pelepasan Jelajah Sokongan Kontinjen Road To Tokyo 2020 di pekarangan Kompleks Seri Negeri di sini, hari ini, yang disempurnakan Ketua Menteri Melaka, Datuk Seri Utama Sulaiman Md Ali.


MAFI tarik RM455 juta potensi pelaburan di Ekspo 2020 Dubai

DUBAI, 26 Feb – Kementerian Pertanian dan Industri Makanan (MAFI) berjaya menarik potensi pelaburan dengan nilai RM455 juta menerusi penganjuran Minggu Pertanian Lestari di Ekspo 2020 Dubai yang berlangsung dari 21 Februari lepas hingga hari ini.

Ketua Setiausaha MAFI Datuk Haslina Abdul Hamid berkata potensi nilai pelaburan itu melebihi sasaran awal kementerian iaitu RM350 juta seterusnya menyifatkan penganjuran minggu tersebut sangat berjaya.

Beliau berkata potensi itu dicapai menerusi pemeteraian 12 Memorandum Persefahaman (MoU) antara syarikat Malaysia yang mengambil bahagian dengan syarikat tempatan melibatkan kerjasama teknikal, pelaburan, penyediaan fasiliti perniagaan (business facilitation) selain penyelidikan dan pembangunan.

“Selain itu, kita telah mengadakan 70 padanan perniagaan berbanding sasaran 50 dan semua usaha ini telah lama MAFI mulakan termasuklah dengan melancarkan laman mikro pertanian lestari yang memaparkan latar belakang lebih 40 syarikat berkaitan pertanian.

“Ada juga beberapa negara menyatakan minat untuk mengadakan fasiliti perniagaan berkaitan industri pertanian seperti Namibia, Mexico, Surinam, Slovakia, Jepun, India, Jerman dan Maldives,” katanya kepada media Malaysia di sini, hari ini.

Menurut Haslina selain berjaya mewujudkan kerjasama perniagaan, Minggu Pertanian Lestari itu juga merupakan platform terbaik untuk syarikat Malaysia meluaskan pasaran halal bukan sahaja di sini atau Emeriah Arab Bersatu (UAE), malah ke pasaran Timur Tengah.

Beliau berkata aktiviti yang diadakan sepanjang minggu termasuk demonstrasi masakan tempatan, ukiran serta edaran buah-buahan tempatan seperti durian, nangka, pamelo dan jambu batu berjaya menarik kira-kira 40,000 orang pelawat ke Pavilion Malaysia.

Haslina turut berita kasih kepada semua pihak yang menjayakan Minggu Pertanian Lestari termasuk Malaysian Bioeconomy Development Corporation sebagai agensi pelaksana serta Kementerian Sains, Teknologi dan Inovasi selaku peneraju penyertaan Malaysia di Ekspo 2020 Dubai.- BERNAMA


Melaka raih RM82,964.70 nilai jualan di Matta Fair Perak – EXCO

AYER KEROH 23 Mei- Jualan tujuh agensi pelancongan utama Melaka mengambil bahagian pada Matta Fair Perak berlangsung 21 dan22 Mei lalu amat memberangsangkan dengan nilai jualan dikutip berjumlah RM 82,964.70.

EXCO Pelancongan, Kebudayaan dan Warisan negeri, Datuk Muhammad Jailani Khamis berkata, nilai itu membabitkan tempahan 286 bilik hotel dan 627 tiket pelbagai pakej pelancongan.

“Tujuh agensi terbabit melibatkan A’Famosa Resort Melaka, Hotel Grand Flora, Perbadanan Muzium Melaka (PERZIM), Bayou Lagoon Park Resort, Melaka River Cruise dan Matta Melaka Chapter.


Polis rampas cecair, peranti vape bernilai RM1.55 juta

JOHOR BAHRU, 4 Jan – Polis menahan tiga individu dan merampas 2,753 kotak mengandungi pelbagai jenis cecair serta peranti rokok elektronik (vape) bernilai RM1.55 juta di sebuah premis di Jalan Eco Perniagaan 1/2, Taman Eco Perniagaan, di sini semalam.

Ketua Polis Johor Datuk Kamarul Zaman Mamat berkata dua lelaki dan seorang wanita tempatan berusia 22 hingga 25 tahun itu, ditahan dalam serbuan pada pukul 12.30 tengah hari.

Beliau berkata hasil siasatan mendapati cecair dan peranti vape itu dijual secara dalam talian, manakala premis tersebut dijadikan sebagai stor penyimpanan.

“Hasil siasatan mendapati kesemua mereka adalah pekerja dan penjaga premis yang terlibat dengan penjualan pelbagai jenis cecair serta peranti vape tersebut.

“Kita akan siasat apakah jenis vape ini kerana tidak ketahui lagi kandungan di dalamnya,” katanya pada sidang media, di sini hari ini.

Kamarul Zaman berkata pihaknya akan melakukan analisis bagi mengenal pasti kandungan bahan di dalam cecair vape itu untuk mengesan sama ada ia mempunyai bahan terlarang atau tidak.

“Kami menasihati mereka yang terlibat dengan aktiviti penjualan cecair dan peranti vape ini agar menghentikannya kerana polis tidak akan kompromi dan akan terus menjejaki aktiviti penjualan sebegini,” katanya.

Kesemua individu itu direman tiga hari bermula hari ini untuk siasatan mengikut Seksyen 13 (a) Akta Racun 1952 dan Akta Kastam 1967.


Anak didik Hidilyn Diaz raih emas angkat berat di Jasin

JASIN 17 Mac – Dua atlet remaja angkat berat Melaka menyumbang dua emas pada hari kedua Kejohanan Angkat Berat Youth, Junior dan Senior yang berlangsung di Dewan Alamanda Majlis Perbandaran Jasin (MPJ) di sini.

Pelajar tingkatan 1 Sekolah Menengah Kebangsaan (SMK) Nyalas, Nurul Syasya Khairina Samsur tampil cemerlang dalam kategori 49 kilogram (kg) berjaya melakukan angkatan 45kg bagi acara snatch dan 58kg clean and jerk.

Dia yang mempunyai berat badan 47 kilogram mencatat angkatan keseluruhan 169kg, sekali gus menewaskan pencabar terdekat Dhia Raihan dari Perak di tempat kedua.

Nurul Syasya ketika ditemui Melaka Hari Ini (MHI) berkata, dia meletakkan sasaran untuk mengutip lebih banyak pingat untuk Melaka pada temasya Sukan Malaysia (Sukma) akan datang.

Katanya, dia telah melakukan persediaan awal dengan mengadakan latihan di bawah jurulatih yang juga pemenang pingat emas Olimpik Tokyo 2020 dari Filipina, Hidilyn Diaz di Jasin sebelum ini.

“Kemenangan emas saya hari ini juga adalah hasil tunjuk ajar dan panduan yang diberikan selain kesungguhan pasukan angkat berat Melaka sendiri,” katanya.

Dia yang bercita-cita untuk menyertai Polis Diraja Malaysia (PDRM) setelah tamat pengajian nanti meletakkan matlamat yang tinggi dalam sukan angkat berat.

Katanya, dia meminati sukan itu sejak berusia 11 tahun dan mendapat sokongan kuat daripada keluarga terutama bapanya yang merupakan bekas anggota tentera.

Anak ketiga dari tujuh beradik itu meletakkan impian untuk menyaingi pencapaian atlet idolanya, Hidilyn yang berjaya meraih pingat emas pada Olimpik Tokyo lalu.

Esok merupakan hari terakhir Kejohanan Angkat Berat Youth, Junior dan Senior yang menyaksikan penyertaan 116 atlet angkat berat dari seluruh negara beradu kekuatan dalam 32 kategori yang dipertandingkan.


Ahmad Faizal yakin kemampuan Azizul lakar kejayaan tahun ini

KUALA LUMPUR, 23 Mac – Menteri Belia dan Sukan Datuk Seri Ahmad Faizal Azumu yakin dengan kemampuan jaguh berbasikal negara Datuk Mohd Azizulhasni Awang, untuk mencipta kejayaan pada dua temasya utama tahun ini – Sukan Komanwel dan Asia.

Malah beliau turut meletakkan keyakinan tinggi ke atas semua atlet negara yang bakal beraksi di Sukan SEA Hanoi pada Mei, Komanwel Birmingham (Julai-Ogos) dan Asia Hangzhou (September) untuk mencipta kejayaan buat negara.

“Saya yakin dengan kebolehan, kesungguhan yang ditunjukkan oleh Datuk Azizul dan para atlet kita. Saya yakin apa juga keputusan yang diperolehi akan menyemarakan semangat rakyat Malaysia dan berbangga dengan semua atlet kita,” katanya kepada pemberita selepas majlis Anugerah Sukan Negara 2019/2020 malam tadi.

Terdahulu Mohd Azizulhasni, 34, yang dinobatkan sebagai Olahragawan Kebangsaan buat kali keempat berjanji untuk memberikan sepenuh perhatian bagi memastikan beliau dapat beraksi dengan cemerlang dan sekali lagi mencipta sejarah buat sukan tanah air.

‘The Pocket Rocketman’ yang sedang menjalani latihan di Melbourne, Australia, menerusi video yang ditayangkan pada majlis itu turut berkata Sukan Komanwel dan Asia kali ini bakal menjadi penyertaan terakhirnya kerana mahu bersara selepas Sukan Olimpik Paris 2024.

Sementara itu Ahmad Faizal berkata pihaknya akan terus memantau keadaan semasa pandemik COVID-19 di Vietnam, selain turut merujuk kepada nasihat Kementerian Kesihatan Malaysia (KKM), mengenai proses penyertaan di Sukan SEA.

Dengan Vietnam mencatatkan 166,205 kes harian pada Ahad, beliau berkata setakat ini pihaknya masih mengikut perancangan untuk menyertai temasya berkenaan yang dijadualkan bermula 12-23 Mei, dengan menitikberatkan keselamatan seluruh kontinjen negara.

Mengulas mengenai kemelut sepak takraw negara di antara dua entiti – Persatuan Sepaktakraw Malaysia dan Konfederasi Sepaktakraw Malaysia (MSC), Ahmad Faizal menasihatkan supaya perkembangan dan kepentingan sukan itu harus menjadi keutamaan semua pihak, berbanding politik di dalam pengurusan persatuan yang tidak menguntungkan sukan itu.

“Apa juga yang kami (kementerian) lakukan, kami ikut peraturan yang sedia ada dan kita juga ada hujah-hujah mengapa kita membuat berapa keputusan-keputusan. Saya melihat keputusan yang dibuat oleh PJS (Pejabat Pesuruhjaya Sukan) adalah tepat dan saya berharap perkara ini tidak berpanjangan,” katanya.

PSM sebelum ini dilaporkan mahu mengheret Persekutuan Sepaktakraw Asia (ASTAF) ke Mahkamah Timbang Tara Sukan (CAS) selepas disingkirkan keahliannya, manakala entiti baru MSC diterima sebagai wakil Malaysia selepas mendapat kelulusan daripada PJS dan Kementerian Belia dan Sukan (KBS).- BERNAMA


Dua maut dalam nahas babit tiga kereta

Ketua Polis Daerah Pekan Superintenden Mohd Zaidi Mat Zin berkata nahas itu berlaku pada 12.30 tengah hari dan mangsa yang maut dikenali sebagai Chaw Jiun Shyan, 27, dan Zainong Abdullah, 56.

Chaw, pekerja kedai makan yang beralamat di Kota Tinggi, Johor maut di lokasi kejadian manakala Zainong dari Pasir Gudang, Johor disahkan meninggal dunia semasa menerima rawatan di Klinik Kesihatan Nenasi.

“Kemalangan dipercayai berlaku apabila kereta Proton Saga yang dipandu Chaw dari arah Rompin menghala ke Pekan terbabas semasa mengambil selekoh menyebabkan ia masuk ke laluan bertentangan dan bertembung dengan kereta Perodua Myvi yang dipandu Zainong,” menurutnya dalam kenyataan hari ini.

Beliau berkata dalam insiden itu, kereta Proton Wira dinaiki empat sekeluarga yang berada di belakang Myvi tidak sempat berhenti dan melanggar belakang kereta tersebut.

Katanya pemandu dan penumpang Proton Wira tidak mengalami kecederaan manakala penumpang kereta yang dipandu Zainong iaitu Yusof Alias, 59, patah kedua-dua tangan serta paha.

Mohd Zaidi berkata mayat mangsa dibawa ke Hospital Pekan untuk bedah siasat selepas ujian saringan COVID-19 diperoleh dan siasatan lanjut dijalankan mengikut Seksyen 41(1) Akta Pengangkutan Jalan 1987. – BERNAMA


KKM jangka kes harian COVID-19 mulai stabil satu atau dua minggu

KUALA LUMPUR 11 Julai – Kementerian Kesihatan (KKM) menjangkakan jumlah kes harian COVID-19 di negara ini, mulai stabil dan menunjukkan penurunan dalam tempoh seminggu atau dua minggu, kata Ketua Pengarah Kesihatan Tan Sri Dr Noor Hisham Abdullah.

Beliau berkata dengan proses vaksinasi yang giat dilaksanakan di seluruh negara serta kawalan kesihatan awam masih berkuat kuasa seperti sekatan pergerakan ketika ini, mampu melandaikan semula keluk jangkitan wabak itu.

Katanya, lonjakan kes baharu sejak beberapa hari lepas adalah berikutan lebih banyak saringan bersasar COVID-19 dilaksanakan khususnya di Selangor dan Kuala Lumpur yang dikenakan Perintah Kawalan Pergerakan Diperketatkan (PKPD) ketika ini.

“KKM sudah jangkakan memang dengan sekatan pergerakan di kawasan Lembah Klang, kes harian akan meningkat kerana saringan bersasar dan saringan komuniti dilaksanakan.

“Namun, saya yakin dengan kaedah kawalan yang baik (sekatan pergerakan) kita akan lihat jumlah kes lebih stabil serta menunjukkan penurunan dalam seminggu lebih atau dua minggu.
Pada masa sama, proses vaksinasi perlu dipercepatkan,” katanya.

Beliau berkata demikian ketika menjadi tetamu program ‘The Nation’ bertajuk ‘COVID-19: Apa Lagi Ikhtiar Kita’ terbitan Bernama TV yang dihoskan Pengerusi Pertubuhan Berita Nasional Malaysia (Bernama) Datuk Ras Adiba Radzi, malam tadi.

Dalam pada itu, Dr Noor Hisham berkata mengambil pengalaman dan iktibar daripada kesan gelombang kedua COVID-19 sebelum ini, negara perlu lebih berhati-hati dan tidak tergesa-gesa untuk membuka beberapa sektor yang boleh mencetuskan lagi lonjakan kes baharu.

Beliau berkata pematuhan yang berterusan oleh semua pihak serta penguatkuasaan prosedur operasi standard (SOP) di lapangan seperti sektor perkilangan, perlu dipertingkatkan dalam usaha mengawal lebih banyak jangkitan khususnya melibatkan penularan di tempat kerja.

Menjelaskan situasi kapasiti beberapa hospital yang dilaporkan sesak dengan jumlah pesakit COVID-19, beliau berkata KKM sedang giat meningkatkan keupayaan hospital untuk menampung pesakit terutama individu dengan jangkitan tahap empat dan lima di unit rawatan rapi (ICU).

“Masalah yang kami hadapi ialah pesakit tahap empat dan lima mengambil masa lama untuk dirawat dalam ICU antara dua hingga lima minggu termasuk yang memerlukan alat bantuan pernafasan.

“Inilah kekangan dihadapi kerana jumlah pesakit tahap empat dan lima juga bertambah dan menjadi sesak. Oleh sebab itu KKM sedaya upaya meningkatkan lagi kapasiti hospital,” katanya.

Terdapat lima tahap jangkitan COVID-19. Tahap satu – tidak bergejala; tahap dua – bergejala ringan; tahap tiga – bergejala dan mengalami radang paru-paru; tahap empat – bergejala, mengalami radang paru-paru dan perlukan bantuan oksigen; serta tahap lima – bergejala kritikal dan memerlukan rawatan di ICU.


Pasca COVID-19: Graduan perlu lebih fleksibel dan versatil

Sejak akhir tahun lalu hingga semasa sudah banyak universiti yang kembali sibuk menguruskan majlis konvokesyen masing-masing. Selepas sekian lama tertunda lama kerana kekangan Perintah Kawalan Pergerakan (PKP) dan penularan jangkitan COVID-19 yang ada ketikanya sangat membimbangkan, kini sudah ramai graduan ‘lama’ yang tersenyum bersama ahli keluarga mereka kerana berpeluang merasai kembali nikmat majlis berkonvokesyen.

Penulis secara peribadi berpandangan seperti tidak lengkap seorang mahasiswa itu menamatkan pengajian bertahun di universiti jika tidak merasai peluang dan momen menyarung jubah graduasi, berarak bersama kawan-kawan sepengajian memasuki dewan konvokesyen dan kemudiaannya naik ke pentas menerima skrol. Terasa lebih puas diiktiraf sebagai graduan dengan cara seperti ini.

Itulah keindahan majlis konvokesyen, cumanya kita perlu berpijak di bumi nyata bahawa realiti sebenar ‘di luar’ majlis konvokesyen itu lebih merisaukan penulis dan banyak pihak, tambahan pula bila dikaitkan dengan situasi semasa. Impak pandemik COVID-19 yang sudah melangkaui dua tahun lamanya melanda negara memberi cabaran yang besar kepada graduan yang baru ingin membuka langkah ke alam kerjaya kerana jawatan kosong semakin terhad kerana sektor ekonomi dan pekerjaan masih bergelut untuk pulih.

Ditambah pula dengan penangan Revolusi Industri 4.0 yang berpaksikan kepada kebergantungan manusia kepada kecanggihan teknologi terkini dalam memudahkan pelbagai urusan, semua faktor ini secara tidak langsung menyumbang kepada peningkatan pengangguran graduan di luar sana. Natijahnya lebih ramai yang terpaksa mencari pekerjaan di luar bidang pengajian mahupun terpaksa menerima kadar upah yang tidak berpadanan dengan kelayakan.

Menurut statistik Jabatan Perangkaan Malaysia (DOSM) 2019, graduan Malaysia meningkat kepada 5.29 juta atau 6.9 peratus lebih tinggi pada 2019 berbanding 4.94 juta pada 2018.

Kajian oleh Unit Peneraju Agenda Bumiputera (Teraju) yang memetik sumber Statistik Graduan Jabatan Statistik Malaysia 2020 mendapati jumlah siswazah menganggur meningkat sebanyak 22.5 peratus kepada 202,400 orang pada 2020 berbanding 165,200 pada tahun sebelumnya.

Semakin tinggi kadar kebolehpasaran graduan, semakin tinggi kualiti graduan yang dihasilkan oleh Institusi Pengajian Tinggi (IPT) dan seterusnya berupaya memenuhi permintaan industri. Kadar kebolehpasaran graduan amat berkait rapat dengan prestasi ekonomi dan pasaran pekerjaan negara. Oleh yang demikian, kerjasama secara kolektif dan bersama dengan semua pihak amat perlu dalam memastikan kadar kebolehpasaran graduan dapat ditingkatkan lebih-lebih lagi dalam situasi pandemik yang sedang melanda negara dan dunia.

Kebolehpasaran dalam kalangan graduan baharu mencerminkan isu ekonomi dan pasaran pekerjaan yang lebih luas. Ketika di universiti, mereka terhindar daripada sebarang krisis yang
berlaku dalam ekonomi. Namun, krisis COVID-19 amat memberi kesan kepada pasaran buruh terutamanya pekerjaan berkemahiran untuk graduan baharu. Industri di kebanyakan sektor pula dilihat terus menangguhkan pengambilan pekerja, terutamanya bagi jawatan yang memerlukan kemahiran yang boleh diisi oleh graduan (pekerjaan berkemahiran).

Hakikatnya isu kebolehpasaran graduan ini merupakan isu struktural dan telah wujud sebelum krisis COVID-19 lagi cumanya ia makin kritikal selepas pandemik berlaku. Kementerian Pengajian Tinggi amat cakna kepada isu kritikal ini dengan menyediakan pelbagai inisiatif sokongan kepada graduan dan bakal graduan.

Antara inisiatif yang sedang giat dijalankan adalah program peningkatan kemahiran melalui dana Pelan Jana Semula Ekonomi atau PENJANA. Melalui insiatif tersebut, Kementerian Pengajian Tinggi melaksanakan dua program yang berkonsepkan latihan peningkatan kemahiran dan pensijilan profesional untuk membantu meningkatkan kebolehpasaran graduan iaitu PENJANA KPT-CAP atau Career Advancement Programme dan PENJANA KPT-PACE atau Profesional Certification. Kedua-dua program ini yang memfokuskan kepada program latihan dan perantisan, padanan pekerjaan berpandukan kelayakan graduan dan pembangunan bakat keusahawanan.

Melihat kepada senario persaingan semasa dan masa hadapan yang semakin kompetitif untuk graduan mendapatkan pekerjaan, situasi ini secara tidak langsung membuka mata bahawa memiliki segulung ijazah bukan lagi keistimewaan dan jaminan untuk menempatkan diri dalam dunia pekerjaan. Mahasiswa seharusnya mengambil peluang semasa di universiti untuk mengusai bidang kemahiran yang lain, meningkatkan kemahiran komunikasi dan keterampilan diri serta menjadi individu yang lebih fleksibel dan versatil. Pelbagai bentuk peluang dan ruang tersedia di universiti untuk para mahasiswa merebutnya.

Cumanya, pesanan penulis jangan ada pihak membuat kesimpulan dangkal bahawa tidak penting lagi belajar tinggi-tinggi selepas ini kerana ijazah tidak lagi menjamin alam kerjaya seperti yang diimpikan. Sedangkan yang perlu difahami realiti kini bahawa ijazah bukan lagi lesen mendapatkan pekerjaan dengan mudah, sebaliknya ia menjadi asas membina kerjaya yang lebih baik.


KWSP: Pengeluaran tambahan boleh akibatkan ramai pencarum bersara di bawah garis kemiskinan

KOTA BHARU, 15 Jan – Lebih ramai ahli Kumpulan Wang Simpanan Pekerja (KWSP) perlu bersara di bawah paras Pendapatan Garis Kemiskinan (PGK) sekiranya kerajaan membenarkan pengeluaran tambahan, kata Menteri Kewangan Tengku Datuk Seri Zafrul Tengku Abdul Aziz.

Beliau berkata ia berikutan kemerosotan berterusan simpanan persaraan ahli KWSP, kerana ketika ini hampir separuh ahli mempunyai simpanan kurang daripada RM10,000, dan daripada jumlah ini 55 peratus adalah bumiputera.

“Kalau dibenarkan pengeluaran tambahan, ia akan menyebabkan lebih ramai ahli perlu bersara di bawah paras garis kemiskinan, dan juga menyebabkan beban yang besar kepada seluruh Keluarga Malaysia di masa depan terutama jika kegawatan ekonomi berlaku,” katanya ketika ditemui selepas melawat Pusat Transformasi Bandar (UTC) Kelantan, di sini hari ini.

Beliau berkata demikian ketika mengulas mengenai kajian awam oleh Pemuda UMNO bahawa lebih 97 peratus ahli mahu kerajaan meluluskan pengeluaran simpanan KWSP i-Citra sebanyak RM10,000 secara ‘sekali bayar’.

Mengulas lanjut, Tengku Zafrul berkata setiap keputusan yang dibuat kerajaan perlu mengimbangkan antara kepentingan rakyat untuk jangka pendek dan juga jangka masa panjang.

Beliau turut memberi jaminan bahawa kerajaan tetap peka dengan masalah rakyat, dan pelbagai pendekatan diusahakan untuk memelihara kebajikan rakyat termasuk kepada golongan B40 dan M40.

“Di bawah Bajet 2022 ini kalau kita lihat lebih RM31 bilion dikhususkan untuk subsidi, bantuan dan insentif untuk mengurangkan kesan peningkatan kos sara hidup rakyat.

“Bagi terus menjamin kesejahteraan rakyat, (menerusi) Bantuan Keluarga Malaysia (BKM) kerajaan juga memperuntukkan RM8.2 bilion kepada 9.6 juta penerima, ini sebahagian kecil daripada pelbagai bantuan kepada rakyat,” katanya.- BERNAMA


FAM perjelas dakwaan mengenai Jaami Qureshi tidak beri peluang wakili Malaysia

KUALA LUMPUR, 18 Jan – Persatuan Bolasepak Malaysia (FAM) hari ini mendedahkan bahawa bapa Jaami Qureshi, pemain remaja berpangkalan di England inginkan anaknya diberi keistimewaan taraf kerakyatan tanpa perlu melalui proses penilaian teknikal.

FAM dalam kenyataan di sini hari turut menafikan dakwaan kononnya badan induk itu bersikap sambil lewa dalam memastikan Jaami yang beraksi di posisi tengah bersama pasukan remaja Brighton & Hove Albion, diberi peluang mewakili pasukan negara.

Setiausaha Agung FAM Mohd Saifuddin Abu Bakar berkata FAM menerusi Sekretariat Agungnya pada penghujung Jun 2020 telah mula berkomunikasi dengan bapa Jaami, Perviz Qureshi dan Pengurus Akademi Brighton & Hove Albion John Morling.

Katanya ia bagi membincangkan panggilan pemain yang akan menyambut hari jadi ke-18 bulan depan itu ke kem latihan pusat skuad Bawah 19 Tahun (B-19) kebangsaan menjelang Kejohanan B-19 Konfederasi Bola Sepak Asia (AFC) 2020, yang kemudian kejohanan itu dibatalkan.

Namun, pada 10 Julai 2020 Perviz menyatakan keberatan membenarkan Jaami yang berdarah kacukan Iraq-Malaysia pulang ke tanah air disebabkan tempoh kuarantin yang panjang dan mencadangkan supaya FAM memulakan proses dokumentasi kewarganegaraan anaknya.

“Sebagai badan induk bola sepak negara, FAM tidak akan berkompromi dalam mematuhi peraturan, garis panduan dan undang-undang kerajaan berhubung proses kuarantin berkaitan COVID-19 serta taraf kerakyatan untuk mana-mana individu bagi semua peringkat umur pasukan kebangsaan,” kata Mohd Saifuddin dalam kenyataan FAM.

Katanya pada 14 Julai 2020 FAM sekali lagi telah berhubung dengan menyatakan tiga perkara penting perlu dimuktamadkan iaitu yang pertama Jaami harus hadir secara fizikal bagi memenuhi proses permohonan dokumentasi kerakyatan termasuk kad pengenalan dan pasport.

Kedua, Jaami perlu memberikan komitmen untuk memilih Malaysia dan bukan England jika kedua-duanya layak ke Piala Dunia B-20 2021 dan Jaami harus melalui proses ujian pemilihan dari sudut teknikal seperti seorang lagi pemain berpangkalan di luar negara, Wan Ahmad Kuzri Ahmad Kamal.

Bagaimanapun, pada 24 Julai 2020 Jaami sah tidak disenaraikan Ketua Jurulatih skuad B-19 negara ketika itu, Brad Maloney atas sebab tiada persetujuan dicapai antara kedua-dua pihak berhubung tiga perkara penting tersebut.

“Adalah jelas bahawa di sebalik dakwaan FAM tidak mengambil sebarang tindakan, Sekretariat Agung mengambil inisiatif berhubung dengan keluarga Qureshi pada 2020 tetapi atas pelbagai faktor, usaha menjadikan Jaami rakyat Malaysia tidak tercapai.


KUALA LUMPUR, 16 Jan.- Sebanyak RM45 juta dari Tabung COVID-19 diagihkan kepada waris keluarga yang meninggal dunia akibat pandemik itu dan mereka yang terjejas pendapatan berikutan wabak itu.

Ketua Pengarah Agensi Pengurusan Bencana Negara (NADMA), Datuk Dr Aminuddin Hassim berkata, Tabung COVID-19 yang dilancarkan Perdana Menteri, Tan Sri Muhyiddin Yassin pada Mac tahun lalu menerima sumbangan terbaharu sebanyak RM20 juta baru-baru ini.

“Mereka yang layak menerima sumbangan ini disahkan oleh Kementerian Kesihatan Malaysia (KKM) sebelum ia diserahkan kepada NADMA untuk tindakan susulan. Setakat ini, kita masih ada baki sumbangan RM5 juta dari tahun lalu,” katanya.

Beliau berkata demikian pada sidang media yang turut dihadiri Menteri Kesihatan Datuk Seri Dr Adham Baba yang mengadakan lawatan ke Pusat Kuarantin dan Rawatan Covid-19 Berisiko Rendah (PKRC) Taman Ekspo Pertanian Malaysia Serdang (MAEPS) 2.0 di Serdang, dekat sini, hari ini.


Jalan Labis – Chaah terputus, BBP Yong Peng ambil alih usaha menyelamat

SEGAMAT, 1 Mac – Usaha menyelamatkan mangsa banjir di sekitar Chaah oleh Balai Bomba Penyelamat (BBP) Labis terjejas apabila Jalan Labis-Chaah, dekat sini, terputus hubungan akibat dinaiki air dan tidak boleh dilalui oleh semua kenderaan.

Bagaimanapun, Ketua BBP Labis Penolong Penguasa Bomba, Muhammad Hafifie Md Sarif berkata operasi menyelamat mangsa di kawasan itu diambil alih oleh pasukan BBP Yong Peng dan pasukan Bomba Sukarela Chaah.

“Hujan lebat telah menyebabkan banyak kawasan dinaiki air dan jumlah mangsa yang terperangkap akibat banjir dijangka terus meningkat. Kerja-kerja memindahkan mangsa banjir masih berjalan dan beberapa kawasan terputus hubungan seperti di Kampung Tenang, Pekan Air Panas dan Kampung Juaseh,” katanya ketika ditemui, di sini hari ini.

Muhammad Hafifi berkata situasi banjir di pekan Labis dan sekitarnya serta beberapa perumahan, dinaiki air sedalam satu meter dengan paras air paling dalam dikenal pasti di hadapan Sekolah Menengah Kebangsaan (SMK) Kamarul Ariffin, dekat sini.

“Hujan lebat masih berterusan dan dijangka berlarutan sehingga esok. Seawal 4 pagi tadi, kami dah pindahkan 209 keluarga melibatkan 746 mangsa ke enam PPS di sekitar Labis,” kata beliau.

Sementara itu, seramai 6,694 mangsa banjir dipindahkan ke 63 pusat pemindahan sementara di tujuh daerah terjejas banjir setakat 2 petang ini, menurut Jawatankuasa Pengurusan Bencana Negeri.


KPM tunggu siasatan penuh kes guru anti vaksin diasingkan dalam stor

IPOH, 27 Nov – Siasatan penuh masih dijalankan bagi mendapatkan gambaran sebenar berhubung isu tular seorang lelaki yang mendakwa sebagai guru, diasingkan di bilik simpanan stor tukang cuci oleh pihak sekolah di sini, kerana belum menerima vaksin COVID-19.

Timbalan Menteri Pendidikan Datuk Dr Mah Hang Soon berkata orang ramai diminta supaya tidak memperbesarkan perkara itu, dan perlu menunggu laporan hasil siasatan dijalankan oleh kementerian bersama pihak-pihak berkaitan.

“Pada saya elok jangan kita uar-uarkan perkara ini kerana akan menjadikan keadaan bertambah keruh. Jangan buat spekulasi dan tunggulah laporan penuh,” katanya yang juga Timbalan Presiden MCA, selepas menghadiri Mesyuarat Agung Tahunan MCA Perak, di sini hari ini.

Rabu lepas, Pengerusi Jawatankuasa Pendidikan, Pengajian Tinggi dan Sumber Manusia Perak Ahmad Saidi Mohamad Daud dilaporkan berkata hasil siasatan penuh dan terperinci oleh Jabatan Pendidikan Negeri, telah dikemukakan kepada Kementerian Pendidikan.

Dalam pada itu, Mah berkata kerajaan sentiasa menjaga kebajikan semua pihak khususnya murid dan guru ketika berada di sekolah, bagi sesi pembelajaran secara bersemuka.

“Mengenai guru belum sedia divaksinasi atau antivaksin serta mereka yang kita telah dikenal pasti tidak menerima vaksin, kita masih menunggu arahan JPA (Jabatan Perkhidmatan Awam) berhubung tindakan yang boleh diambil.

Sementara itu, video berdurasi lebih seminit yang dimuat naik menerusi aplikasi TikTok itu menunjukkan lelaki berkenaan meluahkan rasa kesal atas layanan yang diberi, dan mendakwa pada awalnya dia ditempatkan di stor pendidikan jasmani sebelum ditukarkan ke stor tukang cuci yang berdindingkan zink, atas alasan ia merupakan kawasan laluan dan mempunyai banyak peralatan sukan.

Lelaki itu juga mendakwa bilik stor tukang cuci itu hanya mempunyai meja dan kipas, tetapi tidak mempunyai kerusi serta plag untuk kegunaan komputer riba. – BERNAMA


MOF pertimbang bentang RUU Tanggungjawab Fiskal pada sesi Parlimen akan datang: Tengku Fazrul

KUALA LUMPUR, 8 Jun – Kementerian Kewangan (MOF) bercadang membentangkan Rang Undang-Undang (RUU) Tanggungjawab Fiskal pada sesi parlimen akan datang, yang dijadualkan bermula pada 18 Julai.

Menteri Kewangan Tengku Datuk Seri Zafrul Tengku Abdul Aziz berkata RUU itu melibatkan usaha untuk memperluas asas cukai negara, termasuk mengenakan cukai kepada ekonomi bayangan, serta meningkatkan pematuhan dan pentadbiran cukai ke arah membantu mendorong kutipan cukai.

“Ini adalah penting untuk menambahkan lagi tabung negara bagi menyokong agenda pembaharuan pembangunan dan jangka panjang kita,” katanya dalam ucap tama pada Persidangan Akauntan Antarabangsa Institut Akauntan Malaysia 2022 (Persidangan MIA 2022) secara maya, di sini, hari ini.

Mengenai usaha kerajaan untuk menyokong aspirasi alam sekitar, sosial dan tadbir urus (ESG) negara ke arah mencapai daya tahan iklim dan sosioekonomi, Tengku Zafrul berkata tiga strategi utama telah diberikan keutamaan untuk memacu pembangunan negara yang lestari.

Beliau berkata, yang pertama adalah untuk memperkukuh pembiayaan berkaitan kemampanan, bagi melengkapi Matlamat Pembangunan Mampan (SDG) Pertubuhan Bangsa-Bangsa Bersatu (PBB) dengan menyelaraskan inisiatif dan program yang menerapkan elemen ESG, yang akan membantu menjadikan Malaysia sebagai hab pembiayaan mampan.

“Antara usaha kami termasuk: pada peringkat kementerian dan negara, menerusi bajet tahunan, MOF telah meletakkan semua program dan projek di bawah perbelanjaan pembangunan kepada SDG,” katanya sambil memaklumkan tidak banyak negara yang peka bahawa Malaysia adalah antara 10 negara di dunia yang telah menjadikan pendekatan bajet negara yang dijajarkan sepenuhnya dengan SDG.

Tengku Zafrul berkata strategi kedua adalah membangunkan kapasiti Perusahaan Kecil dan Sederhana (PKS) sebagai satu daripada blok pembangunan utama untuk mencapai aspirasi ESG Malaysia dan matlamat karbon sifar bersih menjelang 2050.

“Melalui Prinsip Tadbir Urus yang Baik (PGG) yang dilancarkan baru-baru ini untuk dilaksanakan oleh syarikat berkaitan kerajaan, kami menyasarkan untuk memangkin penggunaan prinsip ESG dalam kalangan PKS,” katanya.

Beliau berkata, strategi ketiga adalah penubuhan Dana Amanah Matlamat Pembangunan Mampan Malaysia (Dana Amanah MySDG) oleh kerajaan, melalui MOF dan dengan kerjasama PBB di Malaysia.

Tengku Zafrul berkata Malaysia terus membolehkan pelaksanaan projek dan program pembangunan yang menumpukan ESG di bawah kenyataan pra-bajet Bajet 2023 yang dikeluarkan baru-baru ini.

“Ini termasuk memudahkan peluang pendapatan yang lebih baik dan meningkatkan kesejahteraan holistik bagi mencapai visi pembangunan sosioekonomi yang lebih inklusif dan mampan demi Keluarga Malaysia,” katanya.

Bertemakan, “Leading ESG, Charting Sustainability”, Persidangan MIA 2022 secara maya selama dua hari menyasarkan untuk meningkatkan kemahiran akauntan dengan kecekapan yang relevan pada masa depan untuk meneraju dan menyokong kemampanan perniagaan dalam landskap risiko berkaitan iklim dan tadbir urus yang lemah dan mengancam keseimbangan kemanusiaan dan planet.- BERNAMA


BBP Jalan Kubu antara dinaik taraf

AYER KEROH 9 Mei – Balai Bomba dan Penyelamat (BBP) Melaka Tengah atau dahulunya dikenali BBP Jalan Kubu, di sini, antara 69 BBP berusia lebih 50 tahun yang dinaik taraf menggunakan peruntukan kira-kira RM4 juta.

Pengarah Jabatan Bomba dan Penyelamat Malaysia (JBPM) Melaka, Penolong Pesuruhjaya Bomba Abu Bakar Katain berkata, mengikut perancangan sebahagian bangunan berkenaan akan diubahsuai menjadi  muzium bomba selain menambah baik kemudahan yang lain.

“Jika dahulu ada kuarters di balai terbabit, namun memandangkan balai berkenaan sudah lama jadi sebahagian kemudahan itu akan dijadikan pejabat pentadbiran,” katanya ketika ditemui pemberita di pejabatnya di Ibu Pejabat JPBM Melaka, hari ini.

Ia membabitkan 11 BBP masing-masing di Perak dan Johor, selain 10 di Selangor, lapan di Kedah, tujuh masing-masing di Pahang dan Pulau Pinang, enam di Sarawak, lima di Negeri Sembilan, tiga di Terengganu dan satu di Melaka.

“Peruntukan bagi setiap balai antara RM200,000 hingga RM230,000 membabitkan pembaikan kemudahan balai dan kuarters. Selain BBP Jalan Kubu yang berusia lebih 50 tahun, BBP Merlimau dan BBP Jasin antara balai bomba paling lama yang perlu diberi perhatian. Sekarang ini masih berjalan proses memanggil sebut harga dan tender,” katanya.


Jumlah keseluruhan subsidi 2022 dijangka hampir RM80 bilion – Tengku Zafrul

KUALA LUMPUR, 26 Jun – Jumlah keseluruhan subsidi dijangka menghampiri RM80 bilion bagi 2022 yang merupakan jumlah subsidi terbesar dalam sejarah, kata Menteri Kewangan Tengku Datuk Seri Zafrul Tengku Abdul Aziz.

Dalam Laporan Kewangan Rakyat Ke-100 yang dikeluarkan hari ini, beliau berkata bagi mengurangkan tekanan inflasi terhadap rakyat, kerajaan telah memberi pelbagai subsidi kepenggunaan meliputi petrol, diesel, gas petroleum cecair (LPG), minyak masak, tepung dan elektrik.

“Apabila ditambah dengan bantuan-bantuan lain seperti bantuan kebajikan masyarakat, bantuan pertanian, nelayan dan sebagainya, jumlah keseluruhan subsidi dijangka menghampiri RM80 bilion bagi 2022 yang merupakan jumlah subsidi terbesar dalam sejarah,” katanya.

Bagaimanapun, Tengku Zafrul berkata kerajaan tetap melaksanakan dasar yang secara amnya bertujuan untuk membendung inflasi bagi mengelakkan kenaikan harga yang terlalu mendadak, dan pada masa yang sama membantu golongan yang perlu dari segi bantuan langsung.

“Kajian penamatan subsidi menyeluruh dan penyaluran semula penjimatan tersebut kepada golongan yang benar-benar memerlukan adalah sebahagian daripada strategi kerajaan untuk memastikan kemampanan fiskal negara dalam jangka sederhana dan panjang,” kata beliau.

Menteri Kewangan berkata sejumlah besar dana kerajaan telah dibelanjakan bagi menangani impak pandemik, termasuk menyelamatkan nyawa rakyat melalui program vaksinasi kebangsaan, serta mengekalkan pekerjaan dan kapasiti perniagaan melalui Program Subsidi Upah (PSU).

Katanya, dalam usaha membina semula dana dan daya tahan fiskal negara, penamatan subsidi menyeluruh mencerminkan sikap adil dan bertanggungjawab kerajaan dalam memastikan nasib golongan B40 terbela.

Pada masa yang sama, beliau berkata Kementerian Kewangan juga sedang mengkaji semula sumber-sumber fiskal negara yang perlu dimantapkan bagi membina semula daya tahan sosioekonomi Malaysia, terutamanya bagi golongan B40 dan M40.

Sementara itu, menurut laporan itu, sebanyak 92 syarikat telah memohon Skim Jaminan Prihatin DanaJamin (DPGS) setakat 10 Jun dengan jumlah jaminan yang telah diluluskan sebanyak RM2.080 bilion untuk 61 syarikat.

Melalui PSU pula, kerajaan secara keseluruhannya telah menyalurkan lebih RM20 bilion kepada lebih 350,000 maiikan bagi mengekalkan penggajian hampir tiga juta pekerja tempatan dalam usaha mengurangkan kadar pengangguran.

Di bawah PSU 4.0, sebanyak RM2.555 bilion telah disalurkan kepada 163,431 majikan untuk terus beroperasi dan mengekalkan penggajian bagi 1,916,733 pekerja setakat 10 Jun.

Sebanyak RM183.123 juta telah disalurkan kepada 7,385 majikan untuk terus beroperasi dan mengekalkan penggajian bagi 105,300 pekerja dibawah PSU 5.0 bagi tempoh yang sama.


Lebih sejuta kanak-kanak Malaysia terima vaksin COVID-19

KUALA LUMPUR, 6 Mac – Sebanyak 1,003,227 individu atau 28.3 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 14,984,241 individu atau 63.7 peratus populasi dewasa di negara pula telah menerima dos penggalak COVID-19 dan seramai 22,927,098 atau 97.4 lengkap vaksinasi manakala 23,203,753 atau 98.6 peratus telah menerima sekurang-kurangnya satu dos vaksin.

Bagi remaja berusia 12 hingga 17 tahun, sebanyak 2,830,746 individu atau 91 peratus daripada populasi itu telah melengkapkan vaksinasi mereka manakala 2,930,978 atau 94.2 peratus telah menerima sekurang-kurangnya satu dos vaksin.

Sebanyak 68,081 dos vaksin diberikan semalam meliputi 29,714 dos pertama, 903 dos kedua dan 37,464 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,672,349.

Sementara itu, menurut portal GitHub Kementerian Kesihatan, 67 kes kematian akibat COVID-19 direkodkan semalam dengan Selangor mencatatkan 14 kes, diikuti Kedah (12), Johor (10), Perak (lapan), Sabah (tujuh) dan masing-masing empat kes di Melaka dan Perlis.


Omicron: Warga emas, individu komorbid disaran elak perjalanan ke luar negara

PUTRAJAYA, 1 Dis – Warga emas dan individu dengan komorbiditi disaran tidak membuat perjalanan ke luar negara buat masa ini dan mengelakkan kawasan awam yang sesak susulan kewujudan varian Omicron yang membimbangkan.

Menteri Kesihatan Khairy Jamaluddin pada masa sama turut menasihati rakyat Malaysia yang ingin ke luar negara untuk sentiasa mematuhi amalan keselamatan COVID-19 terutamanya ke negara yang masih tidak melaporkan kewujudan varian berkenaan dan negara yang disenarai sebagai berisiko tinggi.

“Di Eropah contohnya, semakin longgar (prosedur operasi standard COVID-19), warganegara Malaysia yang ingin ke destinasi luar disaran terus mematuhi peringatan Kementerian Kesihatan (KKM) walaupun berada di luar negara,” katanya pada sidang media perkembangan COVID-19 di sini hari ini.

Beliau berkata rakyat Malaysia di dalam negara turut diingatkan untuk meningkatkan langkah pencegahan dan sentiasa mengamalkan TRIIS iaitu ‘Test, Report, Inform, Isolate dan Seek’.

Menyentuh mengenai perkembangan pemberian dos penggalak, Khairy berkata kehadiran untuk menerima dos penggalak menunjukkan perkembangan yang baik biarpun pada awalnya kehadiran janji temu dos penggalak tidak memberangsangkan.

Namun, Khairy berkata ada warga emas yang telah menerima vaksin Sinovac sebagai vaksin asal tidak hadir janji temu bagi dos penggalak.

Beliau berkata KKM kini juga dalam proses memuktamadkan sistem ‘heightened alert’ yang berupaya mengesan tanda-tanda awal peningkatan kes COVID-19 dalam negara, selain mengemas kini Strategi Pengujian COVID-19 Kebangsaan dari semasa ke semasa seiring dengan perkembangan varian Omicron.

Ketika ditanya mengenai penemuan Institut Penyelidikan Perubatan (IMR) tentang kemunculan varian baharu itu, Khairy berkata institut itu akan terus menerima data mengenai penjujukan genom dari negara lain mengenai varian itu.

“Jadi, dengan penjujukan genom ini, kita akan dapat mengesan Omicron dengan cepat melalui ujian Reverse Transcription-Polymerase Chain Reaction (RT-PCR) dan membolehkan kita memberikan diagnosis yang lebih baik,” katanya.- BERNAMA


Tiada kerajaan perpaduan, tiada pembangkang dalam Kabinet – PM

“Dalam Kabinet tidak ada (jawatan kepada pembangkang). Tidak ada kerajaan perpaduan yang melibatkan parti pembangkang di dalam Kabinet. Tapi kerjasama tu bukan bererti mereka ada dalam Kabinet.

“Seperti yang saya sebutkan kalau betul-betul nak membantu selesai isu COVID-19, kita ada Jawatankuasa Khas Menangani COVID-19 mereka boleh berada bersama beri pandangan idea mereka.

“Begitu juga pemulihan ekonomi, ada Majlis Pemulihan Ekonomi dan mereka juga diajak bersama. Jadi sama-samalah kita menyelesaikan isu paling besar iaitu COVID-19 dan pemulihan ekonomi,” katanya.

Beliau berkata demikian dalam lawatan kerja rasmi pertamanya sebagai Perdana Menteri hari ini dengan meninjau dan menziarahi penduduk terjejas dalam tragedi kepala air serta banjir lumpur di Yan, Kedah di sini.

Semalam, dalam Ucapan Khas Perdana Menteri Ismail Sabri menawarkan ruang kepada kepimpinan pembangkang untuk menganggotai MPN dan Jawatankuasa Khas Menangani COVID-19.

Tawaran itu, ujarnya selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang mahu semua pihak bekerjasama sebagai satu pasukan.